Tangani kemurungan kanak-kanak semasa PKP

Tinjauan Kebangsaan Kesihatan dan Morbiditi (NHMS) pada 2019, mendapati hampir setengah juta kanak-kanak dikesan berdepan dengan masalah mental.

Apabila pandemik Covid-19 melanda negara pada awal 2020, fenomena ini dijangka memburukkan lagi keadaan dengan bertambahnya maklum balas negatif terhadap gangguan mental kanak-kanak seperti stres tidak dapat bebas bermain dengan tekanan akibat pembelajaran dalam talian.

Pakar motivasi dan kaunseling, Hushim Salleh berkata, pandemik Covid-19 turut mengubah corak kehidupan masyarakat tidak terkecuali kanak-kanak kerana mereka yang hidup riang kini terpaksa berkurung dalam rumah.

“Kana-kanak terpaksa mengubah gaya kehidupan yang dulunya bebas ke sana ke mari bermain bersama rakan sebaya kepada kurangnya pergerakan dan terkurung dalam rumah.

“Pandemik ini menyaksikan ramai terkesan dengan perubahan itu dan terpaksa melalui kesukaran dalam proses penyesuaian. Maklum balas menunjukkan ramai kanak-kanak terkesan secara mental dan emosi apabila rutin harian mereka terganggu,” katanya.

Tanda kemurungan kanak-kanak yang berbeza daripada orang dewasa turut menyebabkan ibu bapa dan doktor kadangkala gagal atau terlepas pandang mengenai ciri-ciri kemurungan dihadapi.

Perubahan tingkah laku, kerap mengadu sakit, mudah kecewa, tidak boleh bertolak ansur, kerap bergaduh, kurang selera makan, mudah takut dan panik hanyalah antara sebahagian perkara yang perlu diperhatikan.

Mengulas tentang faktor PKP menjadi punca utama tekanan, Hushim menjelaskan, apabila individu terkurung dalam satu tempat yang sama untuk satu tempoh yang panjang, emosi negatif akan muncul sebagai tindak balas psikologi terhadap situasi itu.

“Kanak-kanak berisiko memberi reaksi negatif dari sudut emosi dan tingkah laku mereka sekiranya tidak ditangani dengan baik.

“Perkembangan interpersonal (sosial) ini banyak diperoleh apabila mereka hadir ke sekolah dan menghabiskan masa lapang bersama rakan-rakan.

“Apabila mereka tidak lagi bebas seperti keadaan sebelumnya, hal itu pasti memberi tekanan dan boleh menjejaskan kesejahteraan mental mereka.

“Perubahan emosi dan tingkah laku kanak-kanak boleh berlaku dalam pelbagai bentuk akibat keadaan mereka yang tidak lagi dibenarkan bebas,” jelasnya.

Hushim berkata, pada peringkat awal PKP iaitu Pengajaran dan Pembelajaran di Rumah (PdPR) diperkenalkan, ramai ibu bapa dan anak mula menyesuaikan diri dan membuat pelbagai perubahan rutin harian.

“Pun begitu, semakin lama didapati ramai kanak-kanak menunjukkan tanda penolakan dan tidak lagi berminat dengan gerak kerja dalam talian.

“Ini secara langsung boleh mempengaruhi motivasi dan kemahiran belajar,” katanya mengenai pemerhatiannya terhadap kaedah pendidikan baharu itu.

Tegas beliau, jika perkara itu berlanjutan, dikhuatiri hasil pembelajaran tidak dapat dicapai sepenuhnya.

“Saya melihat kegusaran ibu bapa dan guru terhadap isu ini adalah berasas. Maka, tindakan segera perlu dibuat bagi memastikan sistem sokongan pembelajaran secara dalam talian diperkemaskan dan dipertingkatkan,” katanya.

Ujar Hushim, salah satu kesan besar pembelajaran dalam talian terhadap perkembangan kanak-kanak ialah mereka terdedah dengan internet melebihi lima jam sehari.

“Sebanyak 85 peratus kanak-kanak menghabiskan masa depan telefon pintar atas alasan PdPR. Banyak kes gajet digunakan untuk melayari YouTube dan laman hiburan.

“Lebih menakutkan, ada kanak-kanak yang menonton cara bunuh diri dan sebagainya. Mungkin mereka ingin mencuba tanpa memikirkan kesan negatif tindakan tersebut,” jelasnya.

Ibu bapa perlu segera merujuk anak mereka di mana-mana hospital berhampiran sekiranya mendapati anak mereka memerlukan rawatan terperinci daripada segi psikologi.

“Bantu anak menyusun norma baharu bagi mengelakkan mereka terlalu berfikir ‘terperap’ dalam rumah. Bina aktiviti seimbang sebagai perkembangan psikologi mereka.

“Beri kanak-kanak sokongan emosi supaya mereka rasa dihargai. Hubungan dan komunikasi yang baik antara kanak-kanak dan keluarga menjadi antara faktor pelindung utama kepada daya tahan dalam diri kanak-kanak,” jelasnya.

Lebih mustahak katanya, bantu anak mengatasi tekanan dan kenal pasti punca tekanan itu. Ia boleh diperolehi menerusi komunikasi terbuka bertujuan menggalakkan si kecil meluahkan emosi dan tekanan dihadapi.


Najib tiba-tiba dirawat di HKL? Ada apa-apa ke?

Menjelang pengumuman barisan Kabinet kerajaan Pakatan Harapan (PH)-Barisan Nasional (BN), sebuah portal media melaporkan Datuk Seri Najib Razak kini pula dirawat di hospital secara tiba-tiba.

Menurut laporan portal MalaysiaNow, bekas Perdana Menteri yang kini bergelar banduan difahamkan kini berada di Hospital Kuala Lumpur (HKL) selepas dibawa dari Penjara Kajang hampir seminggu lalu.

Menurut laporan itu lagi, berlaku seminggu selepas berakhirnya Pilihan Raya Umum ke-15 (PRU-15) di mana ia diakhiri dengan pemeteraian perjanjian antara UMNO dan Pakatan Harapan (PH) bagi membentuk kerajaan.

Difahamkan, Najib yang mula menjalani hukuman penjara lebih tiga bulan lalu selepas gagal dalam  rayuan terakhirnya di Mahkamah Persekutuan berhubung kes SRC International Sdn Bhd, dibawa keluar oleh pihak penjara hari ini.

Jabatan Penjara serta HKL masih belum memberi sebarang maklum balas kepada MalaysiaNow ketika dihubungi.

Sejak dipenjarakan, Najib melakukan perjalanan keluar masuk penjara untuk mendapatkan rawatan di HKL dan Hospital Rehabilitasi Cheras.

Beliau kembali ke penjara pada 23 September selepas doktor memutuskan keadaan kesihatannya baik.

Ketika ini, proses pembentukan kerajaan sedang berjalan dan Perdana Menteri Datuk Seri Anwar Ibrahim yang mendapat sokongan UMNO-Barisan Nasional dijangka mengumumkan barisan kabinetnya tidak lagi.


Pihak berkuasa mula siasat kes helikopter jatuh di Bidor

Biro Siasatan Kemalangan Udara dan Forensik Polis Diraja Malaysia (PDRM) telah memulakan siasatan di kawasan kejadian helikopter Eurocopter EC120B yang terhempas di Hutan Simpan Chikus dekat Bidor pada Ahad, bagi mengenal pasti punca nahas mengorbankan juruterbang helikopter terbabit.

Sebelum ini, pihak berkuasa melaporkan sistem radar Pusat Kawalan Trafik Udara Kuala Lumpur (KLATCC) merekodkan kehilangan ketinggian mendadak oleh helikopter membawa seorang juruterbang yang kemudian terputus hubungan sebelum dilaporkan hilang di kawasan hutan sekitar Bidor.

Ketua Polis Perak Datuk Mohd Yusri Hassan Basri berkata justeru, kawasan tersebut kini dikawal rapi bermula hari ini, dan bangkai helikopter ini kemudiannya akan diserahkan kepada pemilik untuk tindakan selanjutnya selepas siasatan selesai.

“Bedah siasat ke atas mangsa nahas telah dijalankan pada 9 pagi tadi di Jabatan Forensik Hospital Raja Permaisuri Bainun (HRPB),” katanya menurut Bernama.

Mohd Yusri berkata pihaknya dimaklumkan bahawa isteri mangsa masih berada di luar negara dan dijangka akan tiba dalam masa terdekat.

Media melaporkan mayat juruterbang, Tsz Kin Richard Chan, 58, warganegara Hong Kong ditemukan pasukan operasi mencari dan menyelamat (SAR) di bahagian kokpit helikopter pada Isnin.

Pada Ahad, helikopter jenis Eurocopter milik syarikat swasta itu terputus hubungan pada kira-kira jam 12.16 tengah hari, dengan lokasi terakhir dilaporkan di sekitar kawasan hutan dekat Bidor.

Sebelum ini, Pihak Berkuasa Penerbangan Awam Malaysia (CAAM) mengesahkan bahawa sebuah helikopter jenis Eurocopter EC120B, dengan pendaftaran N409HH yang dikendalikan oleh Heli Outpost Sdn Bhd gagal dihubungi oleh KLATCC pada jam 12.16 tengah hari.

Juruterbang helikopter berlepas dari Lapangan Terbang Sultan Abdul Aziz Shah, Subang, Selangor pada jam 11.37 pagi untuk penerbangan persendirian dan dijadualkan mendarat pada 12.37 tengah hari di Lapangan Terbang Sultan Azlan Shah, Ipoh.


KJ, Shahril Hamdan kata penyokong Najib mula serang Zahid, Anwar

Bekas pemimpin UMNO, Shahril Hamdan dan Khairy Jamaluddin mendakwa perasaan tidak puas hati semakin meningkat dalam UMNO terhadap presiden parti, Datuk Seri Ahmad Zahid Hamidi dan Perdana Menteri Datuk Seri Anwar Ibrahim.

Menurut mereka, keadaan itu berlaku susulan keputusan Mahkamah Persekutuan menolak permohonan bekas Perdana Menteri, Datuk Seri Najib Razak, menyemak semula sabitan dan hukuman dalam kes rasuah SRC International.

Menerusi program “Keluar Sekejap” bersama Khairy dan Shahril dilaporkan berkata, ada implikasi politik pada Zahid dan kerajaan Pakatan Harapan-Barisan Nasional (PH-BN) diterajui Anwar susulan keputusan Mahkamah Persekutuan itu.

“Kedua-dua pihak (PH atau UMNO) tidak mengakui perkara ini, tetapi satu perkara yang buat UMNO sedia bersama dengan PH adalah dengan harapan Najib dibebaskan.

“Bagaimanapun, saya melihat pertikaian dan serangan terhadap Zahid serta (Anwar) dalam forum atau kumpulan menyokong Najib. Di sinilah ia bermula. Memang ada perbincangan antara ahli UMNO dan akar umbi (tidak bersetuju).

“Sekiranya situasi itu tidak ditangani pemimpin UMNO, saya percaya ia boleh memberi ancaman kepada kepimpinan parti dan gabungan politik dengan PH,” kata Shahril menurut laporan FMT hari ini (3 April 2023).

Shahril adalah bekas Ketua Penerangan UMNO yang digantung keahlian selama enam tahun.

Khairy dipecat UMNO turut bersetuju dengan Shahril, dan menyatakan, ada tindak balas kuat dalam kalangan penyokong Najib terhadap keputusan Mahkamah Persekutuan itu.

“Kenyataan Zahid yang bagi saya jawapan munasabah untuk timbalan perdana menteri berkata, bahawa beliau akur dengan keputusan mahkamah. Ia mencetuskan reaksi sebahagian pihak,” katanya.

Bagaimanapun, bekas ketua Pemuda UMNO itu berkata, Zahid seorang ahli “politik yang sempurna” yang mampu menguruskan sebarang ketidakpuashatian dalam parti.

Najib disabitkan pada Julai 2020 atas tuduhan salah guna kuasa, pengubahan wang haram dan pecah amanah jenayah ke atas dana SRC berjumlah RM42 juta.

Beliau dijatuhi hukuman penjara 12 tahun dan denda RM210 juta. Beliau mula menjalani hukuman penjara pada 23 Ogos 2022, selepas Mahkamah Rayuan menolak rayuannya, diikuti Mahkamah Persekutuan mengekalkan sabitan dan hukuman asal.

Pada Jumaat lalu, Mahkamah Persekutuan menolak permohonan Najib untuk menyemak semula sabitan dan hukuman terhadapnya dengan keputusan majoriti 4-1.

Dengan keputusan itu, Najib perlu menjalani baki hukuman penjara melainkan mendapat pengampunan diraja.


Johor larang kegiatan politik di masjid dan surau

Tokoh dan pemimpin daripada mana-mana parti politik tidak dibenarkan mengadakan sebarang kegiatan politik di dalam masjid dan surau di seluruh negeri Johor berkuat kuasa serta-merta.

Pengerusi Jawatankuasa Hal Ehwal Agama Islam Negeri Tosrin Jarvanthi berkata ketetapan itu diambil oleh Bahagian Pengurusan Masjid dan Surau Jabatan Agama Islam Negeri Johor (JAINJ), menurut laporan Bernama.

Beliau berkata setiap kadi daerah dipertanggungjawabkan untuk memastikan tiada sebarang kegiatan politik termasuk majlis ceramah mahupun memberikan ucapan di masjid dan surau di kawasan mereka.

“Bahagian Pengurusan Masjid dan Surau JAINJ mengambil ketetapan tidak dibenarkan mana-mana tokoh dan pemimpin politik walaupun daripada parti kerajaan yang memerintah, menggunakan masjid serta surau untuk sebarang kegiatan politik,” katanya pada sidang media di sini, hari ini.

Tosrin berkata sekiranya perkara seumpama itu berlaku, ia akan dirujuk kepada Bahagian Fatwa Majlis Agama Islam Negeri Johor (MAINJ) bagi memutuskan tindakan lanjut.

Suruhanjaya Pilihan Raya (SPR) menetapkan 12 Mac ini sebagai tarikh pengundian bagi Pilihan Raya Negeri (PRN) Johor, manakala tarikh penamaan calon pada 26 Feb dan pengundian awal pada 8 Mac.


PAS ‘diam-diam’ runding dengan pemimpin tertentu dalam UMNO

PAS menegaskan parti itu masih merundingkan kerjasama politik dengan UMNO, walaupun parti berteraskan Melayu itu menafikan secara terbuka sebarang usaha sedemikian bagi menghadapi Pilihan Raya Umum Ke-15 (PRU-15).

Setiausaha Agung PAS Datuk Seri Takiyuddin Hassan enggan menyatakan kumpulan di dalam UMNO yang sedang berunding dengan parti Islam itu bagaimanapun, hanya berkata mereka mempunyai pendirian untuk berbuat demikian.

“Pemimpin (yang bercakap dengan PAS) mempunyai jawatan dan kedudukan untuk mengendalikan perbincangan,” katanya selepas Muktamar Tahunan Ke-68 di Kompleks PAS Kedah di Simpang Empat, dekat Alor Setar, semalam.

Jumaat lalu (2 September 2022), Presiden UMNO Datuk Seri Ahmad Zahid Hamidi secara terbuka sekali lagi menolak kerjasama yang ditawarkan PAS bagi menghadapi pembangkang pada PRU-15 akan datang.

Kenyataan beliau hari ini bukan pertama kali dibuat, malah ianya sudah berkali-kali ditegaskan bahawa UMNO dan Barisan Nasional (BN) akan bergerak solo pada PRU-15, namun pemimpin PAS dan sesetengah pemimpin UMNO negeri masih mengharapkan kerjasama itu terbentuk.

Zahid menuduh PAS sendiri sentiasa bermain selamat dan mandi dalam beberapa kolam menyebabkan UMNO membuat keputusan untuk bergerak solo pada PRU-15.

Semalam pula, Timbalan Presiden UMNO Datuk Seri Mohamad Hasan berkata tiada sebarang rundingan oleh mana-mana pemimpin UMNO dengan PAS ketika ini seperti didakwa Presiden PAS Tan Sri Abdul Hadi Awang.

Beliau berkata UMNO dan Barisan Nasional (BN) setakat ini telah membuat keputusan untuk bertanding secara solo.

“Tidak tahulah beliau berunding dengan siapa tetapi dengan saya memang tiadalah. Janganlah kita mahu mengadu domba parti orang lain, jaga parti sendiri. Saya jaga parti saya, beliau jaga parti beliau. Apa sahaja perundingan, mesti telus, jangan berunding dalam gelap, tidak boleh begitu,” katanya

Menolak kenyataan Mohamad, Takiyuddin berkata politik tidak terhad kepada perbincangan rasmi sahaja, malah harus memenuhi kehendak dan keperluan ahli akar umbi.

“Saya rasa Timbalan Presiden UMNO sendiri mengaku ada masanya ada pandangan dari pimpinan PAS kita boleh bincang kerusi tertentu, kerusi yang mungkin dimenangi pihak ketiga, PAS dan UMNO boleh berbincang untuk berunding.

“Mungkin tidak ada pertembungan di mana pihak ketiga menang,” katanya.

Terdahulu, Abdul Hadi berkata kemungkinan rundingan antara PAS dan UMNO melalui Muafakat Nasional (MN) masih terbuka dan sedang berjalan melibatkan golongan lepasan dan akar umbi kedua-dua parti.


Lawan Covid-19 lagi penting, Menteri UMNO tolak usul tak percaya

Ahli-ahli Parlimen UMNO dan Barisan Nasional (BN) sepakat tidak akan menyokong usul undi tidak percaya sekiranya dikemukakan apabila sidang Dewan Rakyat dibuka semula, sebaliknya akan menumpukan usaha memerangi pandemik Covid-19.

Naib Presiden UMNO Datuk Seri Ismail Sabri Yaakob dalam satu kenyataan bersama Ahli-ahli Parlimen UMNO dan BN hari ini, berkata mereka menjunjung kasih titah Yang di-Pertuan Agong dan Raja-Raja Melayu agar sidang Dewan Rakyat dibuka secepat mungkin serta memperkasa langkah kawalan penularan Covid-19.

Ahli Parlimen Bera berkata mereka menyokong Parlimen dibuka dan berharap sidang akan memberi tumpuan kepada isu yang dihadapi rakyat dalam mendepani pandemik Covid-19.

“Kami bersetuju agar Parlimen bersidang semula mengikut Peraturan Mesyuarat sedia ada atau mengikut apa-apa kesesuaian pindaan yang diperlukan.

“Bagi menjunjung titah Tuanku supaya suhu politik dapat diredakan maka kami setuju untuk tidak menyokong usul undi tidak percaya sekiranya dikemukakan.

“Ahli-ahli Parlimen daripada parti UMNO dan BN juga sepakat untuk terus mendukung Pelan Pemulihan Negara yang telah dibentangkan oleh kerajaan sebagai suatu usaha dalam memperkasa langkah-langkah kawalan penularan wabak COVID-19 dalam negara,” katanya.

Ismail yang juga Menteri Kanan Keselamatan berkata menteri dan timbalan menteri daripada UMNO serta BN akan komited sepenuhnya dalam melaksanakan tugas- tugas, terutama membabitkan tugas dan portfolio yang berkait secara langsung dalam mengekang penularan Covid-19, pelaksanaan vaksinasi serta pemulihan ekonomi rakyat dan negara.

“Apa yang pasti keutamaan Ahli-ahli Parlimen daripada parti UMNO dan BN adalah demi kelangsungan hidup rakyat dengan fokus kepada keselamatan dan kesejahteraan di samping masa hadapan negara Malaysia,” katanya

Pada 16 Jun lalu Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan pandangan bahawa persidangan Parlimen perlu diadakan secepat mungkin selain meminta suhu politik diturunkan.


Laluan mudah bagi pengembara jalan darat lengkap vaksin masuk Singapura

Singapura bakal menarik balik keperluan pengisytiharan kesihatan bagi pengembara yang tiba melalui pusat pemeriksaan darat khususnya mereka yang berulang-alik merentasi sempadan setiap hari untuk bekerja dan belajar, berkuat kuasa 15 April 2022.

Penguasa Imigresen & Pusat Pemeriksaan (ICA) menerusi laman sesawangnya memaklumkan langkah itu bagi memudahkan lagi rakyat Singapura yang lengkap vaksin Covid-19 – penduduk tetap – pemegang pas jangka panjang (LTP) memandangkan peningkatan jumlah trafik di pusat pemeriksaan, lapor Bernama.

Bagaimanapun, masih ada beberapa syarat perlu dipatuhi, antaranya, mereka yang menerima vaksin di Singapura, status vaksinasi mesti dipaparkan dalam aplikasi TraceTogether dan/atau HealthHub.

Sementara itu, individu yang menerima suntikan vaksin di luar negara pula perlu mengemukakan bukti vaksinasi menerusi sistem Kementerian Kesihatan Singapura untuk kemasukan pertama.

Selain itu, pengembara tidak mempunyai sejarah perjalanan ke mana-mana negara/rantau yang dikategorikan ‘Terhad’ dalam tempoh tujuh hari.

Sejak 27 Mac 2020, semua pelancong, termasuk rakyat Singapura dan pemegang LTP mesti mengemukakan deklarasi kesihatan sebelum ke pusat imigresen.

Dalam pada itu, pengembara kategori lain yang tiba melalui pusat pemeriksaan darat masih perlu mengemukakan pengisytiharan kesihatan melalui e-Service Kad Ketibaan SG dalam tempoh tiga hari sebelum ketibaan.

Ia termasuk warga Singapura yang lengkap vaksinasi dan pemegang LTP, serta semua pengembara yang mempunyai sejarah perjalanan ke mana-mana negara/rantau ‘Kategori Terhad’ dalam tempoh tujuh hari, menurut ICA.

Pengisytiharan kesihatan masih terpakai untuk semua pengembara, termasuk rakyat Singapura dan pemegang LTP yang tiba melalui jalan udara dan laut.


Gempa 6.7 magnitud gegar Jawa Timur

Gempa kuat berukuran 6.7 magnitud menggegarkan daerah Malang di Jawa Timur, kira-kira jam 2 petang tadi waktu Indonesia Barat.

Gegaran itu turut dirasai di Surabaya, Sidoarjo, Gresik, Banyuwangi dan Jember. Bagaimanapun, tiada amaran tsunami dikeluarkan.

Badan Meteorologi, Klimatologi dan Geofisik Indonesia (BMKG) dalam kenyataan berkata, gempa berlaku pada kedalaman 25 kilometer dengan jarak 90 kilometer di barat daya daerah Malang.

Indonesia yang terletak di Lingkaran Api Pasifik, di mana plet tektonik bertembung, kerap mengalami gegaran.

Pada 2018, gempa berkekuatan 7.5 dan diikuti tsunami di Palu, Sulawesi menyebabkan lebih 4,300 orang mati atau hilang.

Pada 26 Disember 2004, gempa dahsyat berukuran 9.1 skala Richter melanda pantai Sumatera dan mencetuskan tsunami yang mengorbankan kira-kira 170,000 penduduk Indonesia, terutama di Aceh.


Polis terima laporan lima individu hilang, bukan 16 hanyut di Bentong

Polis menafikan 16 individu dikatakan hanyut dalam kejadian di Telemong, Bentong, Pahang semalam, sebaliknya mengesahkan hanya lima laporan orang hilang diterima.

Sehubungan itu, Ketua Polis Daerah Bentong, Superintendan Zaiham Mohd Kahar meminta orang ramai berhenti daripada menyebarkan mesej dalam media sosial bagi mengelak kegusaran awam.

Semalam, tular menerusi aplikasi WhatsApp dan Facebook mendakwa 16 individu hanyut, 10 dapat diselamatkan, seorang meninggal dan lima masih hilang.

“Polis setakat ini hanya menerima laporan berhubung kehilangan lima orang dalam kejadian di Telemong, Bentong di Kuantan, dan bukannya kehilangan 16 orang sebagaimana yang ditularkan oleh media sosial malam tadi.

“Saya mengesahkan lima orang itu dipercayai hilang, dan (polis) tidak pernah menyatakan bahawa 16 orang hanyut, itu adalah berita palsu. Berita berkaitan

“Saya juga menerima laporan berhubung satu penemuan mayat tetapi saya perlu mengesahkannya,” katanya, lapor Bernama.

Sementara itu Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani mengesahkan laporan mengenai kehilangan lima individu dan operasi mencari dan menyelamat akan digerakkan hari ini.

Pengerusi Pasukan Bomba Sukarela Telemong Lai Wah Foong berkata laluan untuk masuk ke tempat kejadian berkenaan sebelum ini tidak boleh dilalui susulan kejadian tanah runtuh di Lebuhraya Kuala Lumpur-Karak, semalam.

“Esok, pihak kami bersama beberapa agensi penguatkuasa lain akan membersihkan laluan tanah runtuh itu secara berperingkat.

“Selain itu, air yang naik di Telemong telah surut secara perlahan-lahan dan fokus kini adalah untuk memberi bantuan kepada mangsa terlibat,” katanya.


Penyertaan KJ boleh beri nilai tambah kepada Bersatu: Faiz Na’aman

Bersatu mengalu-alukan pelawaan kepada Khairy Jamaluddin Abu Bakar untuk menyertai parti tersebut, kata Dr Muhammad Faiz Na’aman.

Ahli Majlis Pimpinan Tertinggi (MPT) itu menyifatkan Khairy sebagai tokoh yang disegani dan berbakat dalam politik, mampu memberi nilai tambah kepada parti khususnya dalam menarik kumpulan belia dan profesional.

“Sudah tentu beliau (Khairy) mampu menarik sokongan bukan sahaja kelompok politik tetapi juga belia, korporat dan sebagainya yang menyukai beliau,” katanya dipetik laporan Sinar Harian.

Malah, kempen Perikatan Nasional (PN) semasa Pilihan Raya Negeri (PRN) nanti juga akan lebih berbeza senarionya jika Khairy menyertai dan turun membantu kempen jentera parti.

“Keadaan ini pastinya memberi nilai tambah kepada Bersatu secara khusus dan PN secara amnya dalam persiapan menghadapi enam pilihan raya negeri (PRN) tidak lama lagi ini.

“Malah, saya sebagai ahli politik muda secara peribadi amat mengagumi beliau dalam beberapa hal,” katanya lagi.

Terdahulu, Presiden Bersatu, Tan Sri Muhyiddin Yassin mengesahkan Khairy telah ditawarkan memegang jawatan ahli MPT Bersatu.

Sementara itu, ditanya mengenai tawaran yang dibuat kepada Khairy oleh Muhyiddin itu mendapat persetujuan parti atau sebaliknya, Muhammad Faiz berkata, barisan kepimpinan memberi mandat sepenuhnya kepada Ahli Parlimen Pagoh itu untuk membuat sebarang keputusan.

“Kita sememangnya sudah menjangkakan pasti ada pelawaan daripada barisan kepimpinan terutamanya Muhyiddin secara peribadi dan kita memberi mandat untuk Tan Sri (Muhyiddin) berhubung dengan Khairy secara formal atau tidak formal,” kata beliau.

Ujarnya lagi, melihat kepada ketokohan politik Khairy di peringkat nasional, bekas Menteri Kesihatan itu disifatkan sebagai layak untuk mendapat tempat dalam barisan MPT mana-mana parti.


Hadir PAU 2023 bermaksud reda dengan pengkhianat : Tun Faisal

Kehadiran ahli ke Perhimpunan Agung UMNO (PAU) 2023 bermaksud mereka reda dengan pengkhianat serta menyokong tindakan mencemarkan parti Melayu itu.

Demikian reaksi bekas Timbalan Ketua UMNO Bahagian Putrajaya, Datuk Tun Faisal Ismail Aziz menyentuh soal alasan beliau tidak mahu hadir ke PAU yang dijadualkan bermula esok.

“(Saya) tidak mahu ‘endorse’ dan menghalalkan tindakan pengkhianat dan broker DAP atau jajaran baharu. Hadir di PAU2023 bermaksud reda dengan tindakan pengkhianat dan broker jajaran baru serta menyokong tindakan-tindakan mereka mencemarkan UMNO.

“Kenyataan (Datuk Seri) Ahmad Maslan sudah membayangkan kemungkinan-kemungkinan naratif yang akan digunakan sepanjang PAU2023 untuk menghalalkan pengkhianatan mereka terhadap pengundi tradisi UMNO dan pejuang-pejuang UMNO serta pejuang-pejuang kemerdekaan negara” katanya dalam satu kenyataan.

Dalam pada itu, beliau menolak dirinya berperwatakan seperti Ahli Majlis Kerja Tertinggi (MKT) UMNO, Datuk Mohd Puad Zarkashi dan Datuk Lokman Nor Adam.

“Saya bukan seperti Lokman Adam yang hari ini, boleh berceramah membongkar kisah Anwar (Datuk Seri Anwar Ibrahim)…mendakwa kemenangan Anwar akan membawa bala dan sebagainya tetapi secara tiba-tiba selepas PRU-15 boleh pula menyokong Anwar dan membodeknya.

“Saya juga bukan seperti Puad Zarkashi yang semasa di JASA boleh berceramah dan mengeluarkan buku mengenai ‘Bahaya DAP’ tetapi boleh pula menjadi broker jajaran baharu dan memberi pelbagai alasan untuk menghalalkan kerjasama UMNO dengan DAP. Ini kemunafikan yang nyata namanya,” katanya.

Selain itu, beliau juga menyifatkan UMNO tidak lagi dapat diselamatkan selagi dipimpin oleh Presidennya, Datuk Seri Ahmad Zahid Hamidi.

“Zahid telah ditolak oleh rakyat dan pengundi tradisi UMNO termasuklah di Bagan Datuk sendiri. UMNO sudah tiada. Yang ada hanya UMDAP yang perjuangan sejumlah besar pemimpinnya adalah untuk menyelamatkan individu demi tengkuk dan tembolok sendiri.

“Sebilangan mereka ini juga telah mengenepikan perjuangan Islam dan ummah serta menolak agenda permuafakatan ummah,” katanya.

Selain itu, beliau mendakwa PAU 2023 akan menjadi medan penyucian dan penyamakan dosa-dosa DAP, PKR dan bekas banduan penjenayah liwat yang selama ini ditentang oleh UMNO disebabkan ideologi dan juga tindakan mereka selama ini yang menentang peruntukan tertentu dalam Perlembagaan Persekutuan merosakkan keharmonian hubungan kaum dan agama di dalam negara ini

“Termasuklah perjuangan Malaysian Malaysia mereka, sokongan mereka terhadap pengganas parti komunis malaya dan pengganas LTTE, LGBTQ, gejala murtad, agenda mereka untuk mensekularkan Perlembagaan Persekutuan dan banyak lagi,” katanya.


Indonesia catat 16,021 kes hari ini

Wilayah Jakarta mencatatkan kes harian Covid-19 tertinggi di republik Indonesia hari ini, apabila seramai 6,391 individu disahkan positif, menurut Pasukan Petugas Covid-19.

Setakat jam 12 tengah hari tadi waktu Indonesia Barat, Jawa Barat mencatatkan 4,249 kes diikuti, Banten (2,463 kes); Jawa Timur (760 kes); dan Bali (715 kes), menurut data yang diberikan oleh Pasukan Petugas Covid-19.

Penambahan ini menjadikan jumlah keseluruhan jangkitan harian Covid-19 kepada 16,021 kes, sekali gus melonjakkan kes positif seluruh negara sejak Mac 2020 kepada 4,369,391 kes, kata pasukan petugas itu.

Daripada 16,021 kes harian hari ini, 15,485 pesakit dijangkiti virus itu melalui penularan tempatan dan 536 mempunyai sejarah perjalanan ke luar negara.

Jumlah pesakit yang sembuh tertinggi dicatatkan di Jakarta iaitu seramai 1,668, diikuti Jawa Barat (869), Jawa Timur (292), Banten (253), dan Jawa Tengah (47).

Pada skala nasional, kadar pemulihan harian meningkat sebanyak 3,240 kes, menjadikan jumlah keseluruhan kepada 4,143,694 sejak permulaan wabak itu.

Jakarta juga mencatatkan kematian paling ramai iaitu 12 kes, diikuti Jawa Barat (empat), masing-masing tiga di Jawa Tengah dan Bali, dan Lampung (dua).

Jumlah kematian akibat komplikasi Covid-19 di republik itu hari ini adalah sebanyak 28 kes, menjadikan keseluruhannya kepada 144,348 kes.

Pada masa ini, jumlah kes aktif di republik itu mencecah 81,349.

Sementara itu, 12,121 individu lagi disyaki dijangkiti Covid-19 berdasarkan 377,588 spesimen yang diuji dalam rangkaian makmal di seluruh Indonesia.

Menurut jurucakap Kementerian Kesihatan, Dr Siti Nadia Tarmizi, setakat Isnin jumlah pesakit yang dijangkiti varian Omicron mencecah 2,980, terdiri daripada 1,039 kes penularan tempatan dan 1,601 kes import.

Sebanyak 340 kes masih dalam siasatan epidemiologi untuk menentukan sejarah penularan, katanya.

Kementerian itu juga memaklumkan sehingga kini lima pesakit varian Omicron meninggal dunia, dengan majoritinya belum melengkapkan vaksinasi masing-masing.

Sebanyak 63 peratus mengalami pesakit Omicron mempunyai gejala sederhana hingga teruk dan memerlukan bantuan oksigen, katanya. – Agensi


Singapura beri amaran potensi gelombang Omicron, perketat SOP

Penduduk Republik Singapura yang tidak menerima vaksin Covid-19 dihalang memasuki pusat beli-belah, pawagam dan perpustakaan, selain hotel, kemudahan sukan dalam dewan, dan upacara pengebumian mulai Februari tahun depan.

Langkah itu diambil tatkala program suntikan dos penggalak diperhebatkan, setelah bimbang dengan potensi besar kemungkinan berlaku gelombang jangkitan membabitkan varian baharu Covid-19, Omicron.

Sehingga hari ini, negara itu mengesan 16 kes yang berkaitan Omicron – varian baharu Covid-19 yang mula dikesan di Afrika Selatan dan dipercayai mampu menular dengan pantas. Semua yang dikesan itu adalah kes import kecuali dia kakitangan lapangan terbang.

Sementara belum ada lagi tanda-tanda penularan tempatan, Menteri Perdagangan (MTI), Gan Kim Yong yang mengetuai pasukan petugas pelbagai agensi menangani Covid-19 berkata kes berkaitan Omicron hanya menunggu masa untuk berlaku.

“Oleh itu kita mesti membuat persediaan bagi menghadapi senario itu,” katanya.

Menteri Kesihatan Singapura, Ong Ye Kung pula memberi amaran kemungkinan potensi gelombang besar bakal berlaku disebabkan jangkitan Omicron, sambil menambah bahawa adalah tidak realistik untuk mengekalkan varian itu walaupun Singapura menutup sempadan sepenuhnya.

“Kita mesti belajar hidup dengan Omicron sebagaimana kita lakukan terhadap varian Delta,” katanya.

Sebagai sebahagian daripada rancangan perlindungan yang lebih baik, individu yang tidak divaksinasi akan tertakluk kepada prosedur operasi standard (SOP) lebih ketat.

Pada masa ini, mereka tidak dibenarkan menjamu selera di restoran atau pusat penjaja dan dilarang masuk ke pusat beli-belah, pawagam dan perpustakaan.

Mulai Februari 2022, senarai tempat dan acara yang dilarang kepada individu tidak divaksin akan diperluaskan merangkumi institut pengajian tinggi, hotel dan kemudahan sukan dalaman. Mereka yang tidak disuntik juga akan dihalang daripada menghadiri acara berkaitan peringatan pengebumian.

Singapura juga akan mula memberi vaksin kepada kanak-kanak berumur antara lima dan 11 tahun sebelum akhir tahun ini. Jumaat lalu, ia memperluaskan suntikan penggalak kepada mereka yang berumur antara 18 hingga 29 tahun.

Penduduk akan menerima suntikan ketiga mereka lima bulan selepas melengkapkan dos kedua.

Setakat ini, 87 peratus daripada jumlah penduduknya telah lengkap divaksinasi, manakala 30 peratus telah menerima suntikan penggalak. – Agensi


MP PKR pertikai keputusan kekalkan Najib sebagai Ahli Parlimen

Keputusan dibuat Yang Dipertua Dewan Rakyat, Tan Sri Azhar Harun mengekalkan status Datuk Seri Najib Razak sebagai Ahli Parlimen (MP) Pekan dipertikai Hassan Abdul Karim.

MP Pasir Gudang itu memberi hujahnya mempertikaikan keputusan Azhar semalam dengan menyifatkan status Najib sebagai seorang banduan selepas dihukum penjara tidak melayakkan beliau kekal sebagai wakil rakyat lagi.

Hassan yang juga anggota Jawatankuasa Pilihan Khas Parlimen Mengenai Kebebasan Asasi dan Hak-Hak di Bawah Perlembagaan berkata, kehilangan kelayakan Najib sebagai MP adalah berdasarkan empat syarat mengikut Perkara 48(1)(e) itu.

Jelasnya, empat syarat ialah apabila seseorang itu sudah didapati bersalah oleh mahkamah Persekutuan, dihukum penjara tidak kurang satu tahun, didenda tidak kurang RM2,000 dan tidak mendapat pengampunan bebas.

“Sehingga hari ini Najib tidak mendapat pengampunan bebas. Keputusan Mahkamah Persekutuan itu adalah keputusan terakhir dalam sistem mahkamah di Malaysia. Tidak ada mahkamah yang lebih tinggi lagi daripada Mahkamah Persekutuan dalam sistem perundangan di Malaysia.

“Walaupun Najib ada memfailkan permohonan pengampunan kepada Yang di-Pertuan Agong tetapi prosiding pengampunan diraja itu belum didengar. Lembaga Pengampunan Diraja bukannya mahkamah,” katanya dalam satu kenyataan pada Khamis.

Beliau berkata, pengampunan Najib oleh Yang di-Pertuan Agong mesti dibuat atas nasihat Datuk Seri Ismail Sabri Yaakob di bawah Perkara 40(1) Perlembagaan Persekutuan iaitu Yang di-Pertuan Agong perlu bertindak mengikut nasihat Perdana Menteri.

“Daripada segi undang-undang, sabitan kesalahan Najib dalam pertuduhan dalam Kes SRC International adalah kekal. Hukuman Penjara 12 tahun dan denda RM210 juta adalah berkuat kuasa sekarang.

“Tidak ada penggantungan perlaksanaan diberikan Mahkamah Persekutuan kepada Najib. Ini bermakna semua syarat kehilangan kelayakan sebagai ahli Parlimen ada pada Najib sekarang. Agak pelik dan aneh Azhar memutuskan bahawa Najib masih kekal sebagai ahli Parlimen Pekan,” ujarnya yang juga seorang peguam.

Hassan berkata, memang benar Najib sudah memfailkan prosiding semakan di Mahkamah Persekutuan untuk mendengar permohonan Najib agar keputusan lima orang hakim diketuai Ketua Hakim Negara disemak oleh corum hakim-hakim Mahkamah Persekutuan yang lain.

Namun permohonan semakan oleh Najib itu katanya, bukan satu penggantungan pelaksanaan hukuman 12 tahun penjara dan denda RM210 juta.

“Tidak ada dinyatakan dalam Perlembagaan Persekutuan bahawa jika seseorang ahli Parlimen merayu kepada Lembaga Pengampunan Diraja atau memohon semakan mahkamah maka kelayakannya sebagai ahli Parlimen tetap kekal.

“Sebaliknya apa yang dinyatakan dengan jelas di bawah Perkara 48(1)(e) Perlembagaan Persekutuan ialah jika pesalah itu yang telah dijatuhi hukuman penjara tidak kurang satu tahun atau denda tidak kurang RM2,000 dan dia tidak mendapat pengampunan bebas maka dia hilang kelayakan sebagai ahli Parlimen,” tegasnya.


140,000 keluarga miskin dijangka dibantu dalam tempoh tiga tahun

Kira-kira 140,000 keluarga miskin tegar di Malaysia akan dikeluarkan daripada senarai kelompok itu dalam tempoh tiga tahun setengah melalui program-program yang dapat meningkatkan pendapatan mereka, kata Menteri di Jabatan Perdana Menteri (Ekonomi) Datuk Seri Mustapa Mohamed.

Menurutnya pemantauan secara berkala dan tersusun akan dilakukan setiap bulan dan langkah-langkah intervensi akan dijalankan sekiranya diperlukan, menurut laporan Bernama.

“Kita juga akan mengambil tindakan sewajarnya bagi memastikan keluarga miskin tegar ini dapat keluar daripada senarai berkenaan,” katanya semasa sesi Pertanyaan Bagi Jawab Lisan di Dewan Rakyat hari ini.

Beliau berkata demikian semasa menjawab soalan Datuk Mohd Fasiah Mohd Fakeh (Bersatu-Sabak Bernam), yang meminta Perdana Menteri menyatakan bilangan rakyat dikategorikan sebagai miskin tegar bagi tempoh 2020 sehingga kini, serta langkah kerajaan bagi menghapuskan kemiskinan tegar.

Mustapa berkata 44,829 ketua isi rumah dikategorikan sebagai miskin tegar pada tahun 2020 berdasarkan Bank Data Kemiskinan Nasional atau eKasih yang diuruskan oleh Unit Penyelarasan Pelaksanaan di Jabatan Perdana Menteri.

“Bagaimanapun susulan penggunaan metodologi pendapatan garis kemiskinan 2019 serta impak pandemik COVID-19, bilangan miskin tegar telah meningkat kepada 144,932 ketua isi rumah setakat 30 Jun 2022,” katanya.

Beliau berkata Program Pembasmian Kemiskinan Tegar Keluarga Malaysia (BMTKM) adalah pelengkap kepada program sedia ada untuk menangani isu kemiskinan merentasi semua etnik dalam Keluarga Malaysia.

“BMTKM akan dilaksanakan di 1,000 lokaliti dalam tempoh tiga tahun enam bulan. Fasa pertama telah mula dilaksanakan pada bulan Jun 2022 melibatkan 80 lokaliti secara rintis,” katanya.

Beliau berkata program yang akan dilaksanakan adalah untuk meningkatkan pendapatan yang merangkumi projek-projek pertanian, penternakan, keusahawanan, pemasaran serta pembangunan minda dan motivasi.

“Anggaran pendapatan tambahan yang akan dijana adalah di antara RM300 hingga RM1,000 sebulan,” katanya.


PRU-15: Calon PN tandatangan ikrar tolak rasuah, kata Muhyiddin

Semua calon Perikatan Nasional (PN) yang akan bertanding pada Pilihan Raya Umum Ke-15 (PRU-15) akan menandatangani akujanji dan lafaz ikrar menolak rasuah.

Pengerusi PN Tan Sri Muhyiddin Yassin berkata akujanji dan lafaz ikrar itu tanda komitmen calon yang mewakili PN untuk tidak melanggar akta Suruhanjaya Pencegahan Rasuah Malaysia (SPRM).

“Perkara ini sudah dipraktikkan pada Pilihan Raya Negeri (PRN) Johor serta Melaka dan akan diteruskan pada PRU-15.

“Semua calon akan angkat sumpah lafaz ikrar dengan nama Allah bahawa mereka komited menentang dan tidak akan membuat sesuatu yang menyalahi akta SPRM,” katanya di Kelantan, malam tadi.

Oleh kerana itu, katanya amat penting untuk rakyat keluar mengundi pada 19 November ini walau dalam keadaan cuaca bagaimana sekalipun untuk memilik kerajaan yang benar-benar prihatin kepada rakyat.

“Kita hadapi saja pilihan raya ini… dan saya nak minta supaya walau situasi keadaan bagaimana sekalipun hok (hak) tak sukakan waktu pilihan raya… waktu banjir ini keluar beramai-ramai membuang undi.

“Sebab itu untuk pilihan raya ini membentuk kerajaan yang akan datang ini penting. Kerajaan yang nak dibentuk mesti ada integrasi, yang beramanah. Mesti yang bertanggungjawab. Mesti prihatin tentang nasib rakyat. Mesti tidak rasuah dan tidak korup, mesti tidak salah guna kuasa.

“Kerajaan yang hendak dibentuk mesti pandai dan bijaksana mentadbirkan negara. Saya fikir kita… Perikatan Nasional dan PAS tahu bagaimana nak mentadbirkan negara. Kita tak curi wallahi walau sesen pun kerana haram hukumnya,” katanya.

Muhyiddin yang juga Presiden Bersatu berkata perkara itu adalah antara janji PN dalam memastikan semua calon mempunyai integriti yang tinggi.

Dalam perkembangan lain, Muhyiddin berkata, PN sudah membuat segala persiapan bagi berdepan PRU-15 pada 19 November nanti dan akan mengumumkan calon-calonnya di negeri di mana mereka akan bertanding.

“Ini membolehkan rakyat negeri terjejas mengetahui siapa calon PN dan dari parti mana. Selepas itu barulah kita boleh letak sasaran kerusi iaitu selepas penamaan calon, baru kita tahu (sama ada calon diterima rakyat),” katanya.


Selepas jadi PM tersingkat, kes saman Ismail Sabri dengan Lokman selesai tanpa bicara

Kes saman fitnah antara bekas Perdana Menteri (PM), Datuk Seri Ismail Sabri Yaakob dengan Datuk Lokman Noor Adam selesai tanpa bicara.

Ismail Sabri yang menjadi PM tersingkat dalam sejarah negara sebelum ini menyaman Lokman atas dakwaan memfitnahnya dalam satu video bertajuk “Bila Presiden UMNO Panggil Tak Datang! Tapi PM Ada Masa Jumpa Mahathir – Lokman Adam”.

Peguam Ismail Sabri dipetik laporan Bernama mengesahkan perkara itu semasa dihubungi media selepas kes berkenaan disebut di dalam kamar di hadapan Hakim Mahkamah Tinggi, Datuk Ahmad Shahrir Mohd Salleh pada Selasa.

“Kes hari ini (pendengaran inter-parte – kedua-dua pihak) ditangguhkan ke 5 Januari depan. Ada potensi untuk penyelesaian kes ini,” kata peguam Ismail Sabri, Joshua Tan.

Perkara itu turut diperakui oleh peguam Lokman, S Suresh.

Ismail Sabri, 62, yang juga Naib Presiden UMNO, selaku plaintif memfailkan saman itu atas kapasiti peribadinya menerusi Tetuan Kesavan pada 8 September lepas dengan menamakan Lokman, 49, sebagai defendan.

Dalam penyataan tuntutan, Ahli Parlimen Bera itu mendakwa Lokman pada 22 Ogos lepas telah membuat kenyataan-kenyataan fitnah terhadap plaintif.

Beliau berkata, kenyataan-kenyataan berniat jahat, fitnah dan tidak benar berkenaan plaintif itu dimuat naik menerusi empat akaun media sosial milik defendan iaitu YouTube “Lokman Adam”, Facebook “Lokman Noor Adam Official”, Instagram “lokmannooradam” dan TikTok “datoklokmanadam”.

Menurut plaintif, kata-kata fitnah itu antara lain membawa maksud plaintif telah berjumpa dengan Tun Dr Mahathir Mohamad dan merancang atau berniat untuk merancang dengan bekas Perdana Menteri itu serta parti-parti politik lain yang bertentangan dengan UMNO, untuk kekal sebagai perdana menteri dengan membelakangkan dan mengkhianati UMNO.

Ismail Sabri juga mendakwa beliau tidak pernah berjumpa Dr Mahathir dan parti-parti lain bagi tujuan itu mahupun terlibat dengan sebarang langkah-langkah secara tidak berprinsip untuk menghalang pembubaran Parlimen bagi mengadakan Pilihan Raya Umum untuk kekal sebagai Perdana Menteri.

Oleh itu, plaintif menuntut ganti rugi am, teladan dan tambahan, faedah, kos serta relif lain difikirkan sesuai oleh mahkamah.

Pada 1 September lepas, Lokman mengaku tidak bersalah di Mahkamah Sesyen di sini atas dua pertuduhan membuat dan memulakan komunikasi jelik terhadap Ismail Sabri dan kerajaan melalui aplikasi Facebook atas nama profil “Lokman Noor Adam Official”.


Perang Ukraine: Russia guna senjata laser generasi baharu hapus dron

Russia menggunakan senjata laser generasi baharu berkuasa tinggi dalam perang di Ukraine untuk memusnahkan dron, mengerahkan beberapa senjata rahsia Moscow untuk mengatasi kebanjiran senjata Barat yang dibekalkan kepada negara bekas Soviet itu.

Presiden Vladimir Putin pada 2018 melancarkan pelbagai senjata baharu, termasuk peluru berpandu balistik antara benua, dron nuklear bawah air, senjata supersonik dan senjata laser baharu.

Sedikit sahaja yang diketahui tentang spesifikasi senjata laser baharu itu. Putin menyebut salah satunya yang dikenali sebagai Peresvet, dinamakan sempena seorang pahlawan Ortodoks zaman pertengahan Alexander Peresvet yang terkorban dalam pertempuran.

Timbalan Perdana Menteri yang bertanggungjawab ke atas pembangunan ketenteraan Russia, Yury Borisov memberitahu persidangan di Moscow bahawa Peresvet telah digunakan secara meluas dan ia boleh ‘membutakan’ satelit sehingga 1,500 kilometer di atas bumi.

Beliau berkata, bagaimanapun, Russia sudah memiliki senjata yang lebih berkuasa daripada Peresvet yang boleh memusnahkan dron dan peralatan lain. Borisov memetik ujian pada Selasa yang katanya telah meletupkan dron sejauh 5 kilometer dalam masa lima saat.

“Jika Peresvet membutakan, maka senjata laser generasi baharu membawa kepada kemusnahan fizikal sasaran – pemusnahan haba, ia terbakar,” kata Borisov kepada televisyen negara Russia.

Ditanya sama ada senjata sedemikian digunakan di Ukraine, Borisov berkata: “Ya. Prototaip pertama sudah digunakan di sana.” Dia berkata senjata itu dikenali sebagai “Zadira”.

Hampir tiada maklumat lanjut tentang Zadira, tetapi pada 2017 media Russia berkata perbadanan nuklear negara, Rosatom, membantu membangunkannya sebagai sebahagian daripada program untuk mencipta prinsip fizikal baharu berasaskan senjata, yang dikenali dengan akronim Rusia ONFP.

Serangan ke atas Ukraine pada 24 Februari lalu menggambarkan had angkatan bersenjata konvensional pasca-Soviet Russia, walaupun Kremlin berkata “operasi ketenteraan khas” akan dirancang dan akan mencapai semua matlamat Moscow.

Amerika Syarikat (AS) menolak menghantar pasukan sendiri atau Pertubuhan Perjanjian Atlantik Utara (NATO) ke Ukraine, tetapi Washington dan sekutunya telah membekalkan berbilion-bilion dolar senjata kepada Kyiv seperti dron, artileri berat Howitzer, senjata antipesawat Stinger dan peluru berpandu antikereta kebal Javelin.

Kenyataan Borisov menunjukkan bahawa Russia telah mencapai kemajuan yang ketara berhubung penciptaan senjata laser, satu trend yang menarik minat kuasa nuklear lain seperti AS dan China.

Menggunakan laser untuk membutakan satelit – atau bahkan membakarnya – pernah menjadi fantasi dari alam sains fiksyen, tetapi kuasa besar seperti AS, China dan Russia telah mengusahakan varian senjata sedemikian selama bertahun-tahun.

Selain faedah dalam peperangan konvensional membakar dron, sistem peninjauan yang membutakan juga mempunyai kesan strategik kerana satelit digunakan untuk memantau peluru berpandu balistik antara benua yang membawa senjata nuklear.

Borisov berkata beliau baharu pulang dari Sarov, sebuah bandar tertutup di wilayah Nizhny Novgorod yang pernah dikenali sebagai Arzamas-16 kerana ia sangat rahsia, yang merupakan pusat penyelidikan senjata nuklear Russia.

Beliau berkata senjata laser generasi baharu menggunakan jalur elektromagnet yang luas akhirnya akan menggantikan senjata konvensional.

“Ini bukan semacam idea eksotik; ia adalah realiti,” kata Borisov. – Agensi


Penjual daging terlepas daripada hukuman gantung

Mahkamah Tinggi Pulau Pinang melepas dan membebaskan seorang penjual daging di pasar awam daripada hukuman gantung selepas dituduh mengedar dadah jenis kanabis seberat 59,708.4 gram tiga tahun lepas.

Hakim Mohd Radzi Abdul Hamid memutuskan demikian selepas mendapati pihak pendakwaan gagal membuktikan kes prima facie terhadap Sahul Hamid Mohd, 44, di akhir kes pendakwaan.

Dalam penghakimannya beliau berkata pihak pendakwaan gagal membuktikan tertuduh mempunyai milikan terhadap dadah itu.

“Setelah menilai kes pendakwaan, mahkamah mendapati pihak pendakwaan gagal membuktikan tertuduh memiliki dadah yang dirampas dan kereta yang mengandungi dadah berkenaan, maka tidak timbul isu pengedaran dadah,” katanya lapor Bernama.

Menurutnya sembilan saksi dipanggil oleh pihak pendakwaan, namun terdapat percanggahan daripada dua keterangan saksi mengenai tarikh gambar barang rampasan yang diambil sehingga menimbulkan keraguan.

“Mengikut keterangan saksi juga, tiada cap jari tertuduh yang ditemui dalam kereta mahupun di guni daun kanabis yang dirampas,” katanya.

Mengikut pertuduhan, Sahul Hamid didakwa mengedar dadah jenis kanabis seberat 59,708.4 gram di kawasan parkir kereta Pasa Raya Tesco Extra Sembilang, di Seberang Jaya, Seberang Perai Tengah pada pukul 3.15 petang, 8 Januari 2018.

Tertuduh didakwa mengikut Seksyen 39B(1)(A) Akta Dadah Berbahaya 1952 yang boleh dihukum di bawah Seksyen 39B(2) akta sama yang memperuntukkan hukuman mati atau penjara seumur hidup dan 15 kali sebatan jika sabit kesalahan.

Pendakwaan dikendalikan Timbalan Pendakwa Raya Mohd Amril Johari, manakala tertuduh diwakili peguam S. Rethinakumar dan T. Tamilsalvan.

Sahul Hamid yang berbaju T putih dan seluar jeans kelihatan sebak dan memeluk ahli keluarganya selepas keputusan mahkamah.


Ringgit, FBM KLCI dibuka rendah

Ringgit meneruskan aliran menurun berbanding dolar Amerika Syarikat (AS$) pagi ini berikutan indeks dolar AS (DXY) yang lebih kukuh selepas pengerusi Rizab Persekutuan (Fed) Jerome Powell mengulangi pendiriannya untuk terus menaikkan kadar faedah dalam usaha meredakan kenaikan inflasi, kata seorang penganalisis.

Pada jam 9 pagi, nilai mata wang tempatan susut kepada 4.4020/4045 berbanding dolar AS daripada 4.3980/4010 pada penutup semalam (Rabu), menurut Bernama.

Ketua Ekonomi Bank Islam Malaysia Bhd Dr Mohd Afzanizam Abdul Rashid berkata DXY berakhir lebih tinggi malam tadi dengan mencatatkan 105.104 mata.

Beliau berkata semasa sesi panel Bank Pusat Eropah, Powell menyatakan ekonomi AS berada dalam keadaan kukuh dan baik untuk menahan kesan daripada dasar monetari yang lebih ketat.

“Oleh itu, ringgit sepatutnya terus kekal berlegar sekitar RM4.40 berbanding dolar AS,” katanya kepada Bernama.

Selain itu, beliau menambah sentimen dijangka kekal berhati-hati apabila kebimbangan terhadap kemelesetan semakin meningkat di AS.

“Ini disebabkan hubungan rapat keluaran dalam negara kasar (KDNK) AS dan Malaysia. Justeru, sebarang gangguan dalam pertumbuhan AS, Malaysia akan turut merasai tempiasnya,” kata beliau.

Sementara itu, ringgit diniagakan kebanyakannya lebih tinggi berbanding sekumpulan mata wang utama.

Mata wang tempatan meningkat berbanding pound Britain kepada 5.3379/3409 daripada penutupan urus niaga Rabu 5.3480/3516, ia lebih tinggi berbanding dolar Singapura kepada 3.1596/1619 daripada 3.1645/1671 dan mengukuh berbanding euro kepada 4.5966/5992 daripada 4.6227/6259 sebelumnya.

Bagaimanapun, mata wang tempatan menyusut nilai berbanding yen Jepun kepada 3.2228/2251 daripada 3.2217/2242 semalam.

Sementara itu, kontrak niaga hadapan (FKLI) FTSE Bursa Malaysia KLCI (FBM KLCI) di Bursa Malaysia Derivatives kebanyakannya diniagakan lebih rendah pada sesi dagangan awal pagi ini, sejajar dengan prestasi pasaran tunai yang tidak menentu.

Pada 9.22 pagi, Jun 2022 turun 3.5 mata kepada 1,446.50, Julai 2022 susut 3.0 mata kepada 1,444.50, September 2022 naik 2.0 mata kepada 1,438.00 dan Disember 2022 lebih rendah sebanyak 2.0 mata menjadi 1,437.00.

Jumlah dagangan adalah sebanyak 1,268 lot, dengan kepentingan terbuka 41,067 kontrak.

Pada 9.22 pagi, penanda aras FBM KLCI susut 1.86 mata kepada 1,449.62 daripada 1,451.48 di penutupan urus niaga Rabu.


Penerima dua dos vaksin boleh rentas negeri mulai Selasa: PM

Kerajaan membenarkan individu yang telah melengkapkan dua dos suntikan vaksin Covid-19 melaksanakan beberapa aktiviti, termasuk merentas negeri dan daerah, berkuat kuasa Selasa, 10 Ogos 2021.

Perdana Menteri Tan Sri Muhyiddin Yassin berkata keputusan beri kelonggaran kepada individu yang telah terima vaksinasi lengkap itu dibuat dengan sangat berhati-hati selepas diteliti oleh Majlis Keselamatan Negara (MKN).

Sehubungan itu, Perdana Menteri dalam perutusan khas hari ini berkata kerajaan bersetuju memberikan kemudahan kuarantin dan perjalanan kepada individu yang telah menerima vaksinasi lengkap di seluruh negara dan terpakai ke atas semua fasa di dalam Pelan Pemulihan Negara (PPN).

a. Kemudahan-kemudahan yang dimaksud secara amnya adalah seperti berikut:

i. Pengembara warganegara dan bukan warganegara yang mempunyai kediaman di Malaysia (termasuk PR dan Malaysia MY Second Home) yang pulang atau tiba dari luar negara dan telah mendapat vaksin dos lengkap, dibenarkan menjalani kuarantinb wajib di rumah dan diberikan Perintah Pengawasan Dan Pemerhatian Di Rumah (HSO) digital.

ii. Pasangan suami isteri jarak jauh yang telah mendapat vaksin dos lengkap dibenarkan rentas daerah atau negeri untuk bertemu pasangan masing-masing.

iii. Ibu bapa yang telah mendapat vaksin dos lengkap dibenarkan merentas daerah dan negeri untuk berjumpa anak di bawah umur 18 tahun.

“Saya juga amat memahami permintaan saudara dan saudari untuk kembali menunaikan solat di masjid dan surau. Sehubungan itu, kerajaan bersetuju supaya aktiviti solat sahaja dibenarkan di masjid dan surau bagi Jemaah yang telah menerima vaksinasi lengkap. Kemudahan ini juga terpakai ke atas semua fasa dalam PPN,” kata Perdana Menteri.

Syarat yang ditetapkan ialah:

a. Pihak masjid dan surau perlu pastikan SOP berkaitan protokol kesihatan awam seperti pemakaian pelitup muka, penjarakan fizikal dan juga pastikan jemaah terus pulang setelah selesai solat.

b. Jemaah yang hadir untuk menunaikan solat mesti menunjukkan kepada petugas masjid dan surau sijil digital vaksinasi Covid-19 (digital certificate Covid-19 vaccination) yang menunjukkan bahawa individu tersebut telah menerima vaksinasi lengkap.

c. Kemudahan ini juga diberikan kepada penganut bukan Islam untuk menghadiri rumah-rumah ibadat.

d. Pelaksanaan kemudahan ini adalah tertakluk kepada Pihak Berkuasa Agama Negeri dan Kementerian Perpaduan Negara bagi Rumah Ibadat Selain Islam

Perdana Menteri juga berkata kerajaan bersetuju memberikan kemudahan-kemudahan bagi sektor sosial kepada individu yang telah menerima vaksinasi lengkap dan menetap di negeri-negeri dalam Fasa 2 dan seterusnya.

Kemudahan-kemudahan tersebut secara amnya adalah seperti berikut:

a. Rentas daerah dibenarkan

i. Individu yang ingin melakukan perjalanan rentas daerah mesti menunjukkan kepada petugas keselamatan di sekatan jalan raya sijil digital vaksinasi Covid-19 (digital certificate Covid-19 vaccination) yang menunjukkan bahawa individu tersebut telah menerima vaksinasi lengkap.

b. Aktiviti dine-In dibenarkan

i. Jika dibandingkan dengan aktiviti sosial lain, aktiviti dine-in sememangnya mempunyai risiko yang lebih tinggi. Ini kerana pelitup muka akan dibuka ketika makan dan juga ketika berbual dengan teman semeja. Ini mendedahkan individu tersebut kepada jangkitan
Covid-19.

ii. Sehubungan itu, saya ingin menasihatkan orang ramai untuk dinein apabila perlu sahaja dan tidak meluangkan masa yang terlalu lama. Orang ramai juga dinasihatkan untuk take-away jika situasi mengizinkan. Pilihlah premis yang mempunyai sistem pengudaraan
yang baik dan terbuka.

iii. Saya juga ingin menyarankan kepada pengusaha-pengusaha premis kedai makan supaya menyediakan lebih banyak ruang tempat makan di bahagian luar premis bagi pengudaraan yang lebih baik. Kita faham bahawa risiko penyebaran virus Covid-19 adalah jauh lebih tinggi di dalam premis berbanding di luar.

iv. Pemilik premis kedai makan perlu pastikan mereka yang memasuki premis untuk dine-in mesti menunjukkan sijil digital vaksinasi Covid-19 (digital certificate Covid-19 vaccination) yang menunjukkan bahawa individu tersebut telah menerima vaksinasi lengkap.

v. Bagi pasangan yang telah menerima vaksinasi lengkap dan ingin membawa anak-anak berusia 17 tahun dan ke bawah untuk dine-in di premis kedai makan, pastikan anak-anak anda mematuhi SOP yang ketat.

c. Aktiviti sukan dan riadah tanpa sentuhan fizikal dan bukan berkumpulan (outdoor) dibenarkan

i. Aktiviti sukan dan rekreasi amat penting bagi memastikan tahap kesihatan minda dan kecergasan fizikal yang baik. Oleh itu, aktiviti ini dibenarkan dengan mematuhi penjarakan fizikal dan dilakukan di kawasan terbuka (outdoor) termasuk separa terbuka bermula jam 6.00 pagi hingga 10.00 malam.

ii. Aktiviti dine-in di restoran atau kafe di premis club house adalah dibenarkan selaras dengan kebenaran dine-in. Pemilik premis perlu pastikan mereka yang memasuki premis untuk dine-in mesti menunjukkan sijil digital vaksinasi Covid-19 (digital certificate Covid-19 vaccination) yang menunjukkan bahawa individu tersebut telah menerima vaksinasi lengkap.

iii. Operasi bilik persalinan atau bilik mandi di premis club house adalah tidak dibenarkan. Ini bagi mengelakkan perkumpulan selepas bersukan dan mengurangkan risiko jangkitan.

iv. Aktiviti yang dibenarkan adalah seperti jogging, senaman, taichi, berbasikal, skateboarding, memancing, ekuestrian, memanah, mendaki, tenis (single), badminton (single), golf, permotoran dan seumpamanya.

d. Aktiviti pelancongan dalam negeri yang sama dibenarkan melibatkan homestay dan hotel.

i. Pengusaha homestay dan hotel perlu pastikan mereka yang ingin memasuki premis mesti menunjukkan sijil digital vaksinasi Covid-19 (digital certificate Covid-19 vaccination) yang menunjukkan bahawa individu tersebut telah menerima vaksinasi lengkap.


383 calon tanding pemilihan UMNO

Jawatankuasa Pemilihan UMNO (JPU) memaklumkan seramai 383 calon layak bertanding pada Pemilihan UMNO sesi 2023/2026 pada peringkat pusat.

Pengerusi JPU, Tan Sri Shahrir Samad berkata lapan orang menawarkan diri bertanding jawatan Naib Presiden, diikuti 95 calon bagi Ahli Majlis Tertinggi (MT); Pengerusi Tetap (dua orang), manakala Timbalan Pengerusi Tetap (10 orang) yang kesemuanya berjumlah 115 orang.

“Pada 26 Februari kita telah menerima calon di peringkat tertinggi seramai 115 calon yang mendaftarkan diri dan kita telah melakukan semakan dari segi kelayakan.

“Manakala 95 orang bagi Ahli MT,” katanya menerusi Wawancara Khas Sempena Pemilihan UMNO yang disiarkan secara langsung di Facebook UMNO Online, malam tadi.

Dalam pada itu, Shahril berkata pertandingan ini memberikan signifikan tersendiri apabila ramai dalam kalangan pemimpin muda yang menawarkan diri.

Menurutnya ini kerana jawatan Exco Pergerakan Pemuda mencatatkan jumlah pencalonon tertinggi dengan 113 orang.

“Pemilihan membuka peluang dan yang menyambut paling ramai di peringkat Exco Pergerakan Pemuda… maknanya bagi saya yang melihat keadaan ini ramai muka baharu lebih ramai daripada yang biasa-biasa.

“Ini menunjukkan sudah berani untuk menawarkan diri yang mencuba, mempamerkan diri dan bertanding secara sihat,” katanya.

Berikut merupakan jumlah pencalonan bagi Wanita, Pemuda dan Puteri:

Wanita

Pengerusi Tetap: 2 orang
Timbalan Pengerusi Tetap: 4 orang
Ketua: 2 orang
Naib Ketua: 2 orang
Ahli Jawatankuasa (Exco): 60 orang
Jumlah: 70 orang

Pemuda

Pengerusi Tetap: 7 orang
Timbalan Pengerusi Tetap: 13 orang
Ketua: 5 orang
Naib Ketua: 4 orang
Ahli Jawatankuasa (Exco): 113 orang
Jumlah: 142 orang

Puteri

Pengerusi Tetap: 2 orang
Timbalan Pengerusi Tetap: 2 orang
Ketua: 6 orang
Naib Ketua: 3 orang
Ahli Jawatankuasa (Exco): 43 orang
Jumlah: 56 orang


Tembak isteri sehingga maut, seorang anggota polis direman tujuh hari

Anggota polis berpangkat Lans Koperal direman bermula selama tujuh hari sehingga 12 Mac bagi membantu siasatan kes menembak isterinya sehingga maut di di sebuah rumah di Simpang Empat, Kangar.

Suspek kini dirawat dan bakal menjalani pemeriksaan psikiatri di hospital itu selepas ditahan pihak polis berhubung kes membunuh isterinya, Safsufarnisya Salleh, 26, yang juga seorang suri rumah.

Suspek berusia 27 tahun yang bertugas di Bahagian Siasatan Jenayah Narkotik Ibu Pejabat Polis Kontinjen (IPK) Perlis itu direman selepas mendapat perintah Majistret Mahkamah Kangar, Ana Rozana Mohd Nor di wad di Hospital Tuanku Fauziah, Kangar.

Supek dipercayai menembak mangsa lebih daripada lima das tembakan menggunakan pistol dari jenis Walther P99 dari jarak dekat mengenai bahagian muka di mata sebelah kiri mangsa di dalam sebuah bilik di kediaman pasangan terbabit di kampung Bendang Baru, Simpang Empat, Kangar.

Ketua Polis Daerah Kangar, Asisten Komisioner Yusharifuddin Mohd Yusop ketika dihubungi, mengesahkan reman suspek dan ketika ini pihaknya juga sedang menyiasat motif suspek bertindak sedemikian sehingga membunuh isterinya.

“Malah, kita juga sedang menyiasat daripada pelbagai aspek sama ada suspek terbabit dengan penyalahgunaan dadah, faktor kemurungan atau permasalahan membabitkan mental.

“Ini disebabkan tiada sebarang pergaduhan mahupun pertikaman lidah berlaku antara pasangan terbabit sebelum kejadian itu,” katanya dipetik laporan BH.

Dalam kejadian jam 6 pagi semalam, suspek dipercayai baharu pulang dari tugasannya menembak mati isterinya.

Malah difahamkan daripada keluarga mangsa, suspek tidak menunjukkan sebarang masalah atau perlakuan pelik sebelum kejadian.

Selain itu juga, suspek dikatakan sempat minum bersama isteri di dapur sebelum kejadian.

Kes disiasat mengikut Seksyen 302 Kanun Keseksaan kerana membunuh.


Kertas putih perolehan vaksin, lagi satu kerja buang masa kerajaan campuran

Kerajaan campuran Pakatan Harapan (PH)-Barisan Nasional (BN) mengumumkan untuk membentangkan kertas putih melibatkan perolehan vaksin Covid-19 yang diluluskan sebelum ini.

Malangnya, kerajaan Perdana Menteri Datuk Seri Anwar Ibrahim nampaknya lebih suka membuang masa daripada mencari jalan untuk menangani isu kos sara hidup dan melaksanakan manifesto yang ditawarkan mereka pada Pilihan Raya Umum Ke-15 (PRU-15) lalu.

Sudahlah rakyat sudah tertekan dengan harga barang yang tidak turun dan meningkat mendadak, bagaimanapun kerajaan campuran lebih berminat mencari kesalahan kerajaan sebelumnya.

Mantan Ketua Setiausaha Sulit Perdana Menteri (KSUS) Kelapan, Datuk Dr. Marzuki Mohamad memperincikan proses dan prosedur perolehan vaksin tersebut diluluskan yang dibuat menerusi kelulusan Kabinet.

“Saya tak faham kenapa kabinet seperti yang diumum oleh PMX buat keputusan untuk bentang kertas putih mengenai perolehan vaksin. Kononnya perolehan dibuat dengan tidak teratur tanpa kelulusan Peguam Negara (AGC).

“Keputusan perolehan vaksin telah dibawa ke kabinet untuk kelulusan. Biasanya agensi-agensi berkaitan beri ulasan terlebih dahulu ke atas Memorandum Jemaah Menteri untuk perolehan vaksin.

“Saya percaya Jabatan Peguam Negara antara agensi yang beri ulasan,” kataya dalam satu hantaran Facebook hari ini.

Malah, Marzuki berkata perolehan vaksin tersebut juga sudah diteliti dan terkandung dalam laporan Jawatankuasa Kira-Kira Wang Negara (PAC) yang disediakan sebelum ini oleh Ahli Parlimen DAP dan PKR sendiri.

“Lebih jelas isu perolehan vaksin telah dibawa ke perhatian PAC pada tahun 2021. Dalam laporan setebal 521 muka surat, PAC mengesahkan bahawa perolehan vaksin telah dibuat secara teratur.
Pengerusi PAC pada ketika itu ialah Ahli Parlimen DAP, YB Wong Kah Woh dan Nurul Izzah (Permatang Pauh) juga angggota PAC pada masa itu.

“Jadi, ke mana nak dibuang laporan PAC setebal 521 muka surat itu? soalnya lagi.

Dalam pada itu, Marzuki menyifatkan langkah kerajaan campuran membawa kertas putih tersebut adalah kerja buang masa.

“Ini semua kerja buang masa,” tegasnya lagi.

Anwar sebelum ini mendakwa perolehan vaksin itu antara lain tidak mendapat kelulusan AGC.

Khairy ialah menteri penyelaras vaksin ketika perolehan itu dibuat, manakala Datuk Seri Dr Adham Baba merupakan Menteri Kesihatan ketika itu.

Sebelum ini, PAC menyiasat perolehan vaksin Covid-19 pada 2021, dengan memanggil Khairy, Adham serta Menteri Kewangan ketika itu Tengku Datuk Seri Zafrul Tengku Abdul Aziz untuk menjawab pertanyaan.

PAC dalam laporannya berkata, Putrajaya membayar harga premium kepada pengeluar vaksin, Sinovac Biotech Ltd untuk dos tertentu bagi mengimbangi kelewatan susulan proses “fill and finish” (pengilangan produk pukal kepada produk siap) Pharmaniaga.


Ahli MT UMNO pulang sebelum jam 8 malam, Zahid mesyuarat dengan siapa?

Dua ahli Majlis Tertinggi UMNO dilihat meninggalkan ibu pejabat parti di Menara Dato Onn sebelum jam 8 malam tadi, ia selepas spekulasi mengatakan Presiden, Datuk Seri Ahmad Zahid Hamidi akan menyambung mesyuarat malam ini.

Wartawan Agenda Daily di lokasi memberitahu dua ahli MT tersebut, Datuk Razlan Rafii dan Ketua Pemuda UMNO, Datuk Asraf Wajdi Dusuki meninggalkan ibu pejabat parti dengan menaiki kenderaan masing-masing bersama pemandu mereka.

Untuk rekod, Kuala Lumpur kini sedang dalam tempoh Fasa 1 perintah kawalan pergerakan (PKP) dalam Pelan Pemulihan Negara yang dihadkan sebarang aktiviti setakat jam 8 malam sahaja dan mana-mana individu boleh dikenakan kompaun sekiranya melanggar prosedur operasi standard (SOP) tersebut.

Dalam pada itu, tidak kelihatan ahli-ahli MT lain dan di ruang parkir bangunan tersebut juga hanya tinggal beberapa kenderaan, tidak pasti pemiliknya.

Bagaimanapun, beberapa wartawan juga dilihat masih berada di ibu pejabat UMNO sedang membuat liputan ekoran maklumat awal yang mengatakan satu mesyuarat akan diadakan malam ini.

Terdahulu, awal hari ini Agenda Daily mendedahkan beberapa ahli MT UMNO dan pemimpin komponen Barisan Nasional (BN) berada di ibu pejabat UMNO, PWTC yang difahamkan sedang berbincang untuk membuat pengumuman keluar daripada kerajaan Perikatan Nasional (PN) malam ini, ia selepas berakhir tempoh 14 hari diberikan Zahid hari ini.

Wartawan Agenda Daily di lokasi memberitahu, dua ahli MT UMNO dilihat memasuki bangunan UMNO tersebut, antaranya Datuk Seri Razali Ibrahim dan Pengerusi Badan Perhubungan UMNO Wilayah Persekutuan Kuala Lumpur, Datuk Seri Johari Abdul Ghani.

Kemudiaan, Pengerusi Lembaga Penasihat BN, Datuk Seri Najib Razak juga tiba dengan sebuah kereta berwarna putih yang membawanya masuk ke ruangan parkir dalam bangunan.

Menurut sumber Agenda Daily, difahamkan Ahli Parlimen (MP) UMNO dan Barisan Nasional (BN) menolak cadangan yang dikemukakan oleh Zahid dan Najib supaya keluar daripada kerajaan PN semasa pertemuan di ibu pejabat UMNO tersebut.

Beberapa Ahli Parlimen UMNO dipanggil Zahid dan Najib untuk hadir ke PWTC, sumber memberitahu salah seorang MP UMNO yang hadir semasa pertemuan tadi adalah Menteri Pertahanan, Datuk Seri Ismail Sabri Yaakob.

Sumber memberitahu, cadangan tersebut ditolak MP UMNO dan BN atas alasan mahu menumpukan usaha untuk menangani pandemik Covid-19 dihadapi negara dan ia bukan masa yang sesuai untuk terus bermain politik pada ketika negara sedang berdepan cabaran yang lebih besar.

“MP UMNO dan BN menyifatkan langkah untuk tarik sokongan dan keluar daripada kerajaan PN ketika ini tidak sesuai… kini bukan masanya untuk berpolitik kerana masalah yang dihadapi negara lebih besar,” kata sumber kepada Agenda Daily.

Sementara itu, susulan cadangan tersebut ditolak, spekulasi mengatakan bakal berlaku satu pengumuman besar kononnya MP UMNO dan BN akan membuat keputusan keluar daripada kerajaan PN malam ini tidak akan berlaku.


Agong zahirkan sidang Parlimen mengikut SOP ditetapkan kerajaan

Yang di-Pertuan Agong Al-Sultan Abdullah Ri’ayatuddin Mustafa Billah Shah menzahirkan agar sidang Parlimen dijalankan secepat mungkin semasa pertemuan dengan Yang di-Pertua (Speaker) Dewan Negara dan Dewan Rakyat, Tan Sri Rais Yatim dan Datuk Azhar Azizan Harun pagi ini di Istana Negara.

Dalam satu kenyataan, Datuk Pengelola Bijaya Diraja, Datuk Ahmad Fadil Shamsuddin berkata Agong semasa pertemuan satu jam dengan Speaker menzahirkan Sidang Parlimen perlu dibuka dengan mengikut garis panduan dan prosedur operasi standard (SOP) Covid-19 yang ditetapkan oleh Kerajaan dan Parlimen.

“Baginda menzahirkan pandangan bahawa persidangan Parlimen perlu diadakan secepat mungkin dengan mengikut garis panduan dan prosedur operasi standard Covid-19 yang ditetapkan oleh kerajaan dan Parlimen Malaysia.

“Ini bagi membolehkan Proklamasi Darurat dan Ordinan-ordinan Darurat yang telah dikeluarkan dapat dibentang di Parlimen seperti yang termaktub dalam Perkara 150 (3) Perlembagaan Persekutuan,” katanya dalam kenyataan yang disiarkan di Facebook Istana Negara.

Menurut kenyataan itu, sidang Parlimen itu bertujuan membolehkan Proklamasi Darurat dan Ordinan-Ordinan Darurat dapat dibentang di Parlimen seperti termaktub dalam Perkara 150 (3) Perlembagaan Persekutuan.

Selain itu, kenyataan itu juga berkata sesi-sesi mesyuarat hendaklah diteruskan untuk pelaksanaan mekanisme semak dan imbang bagi menjamin tadbir urus yang telus, berintegriti dan bertanggungjawab khususnya dalam isu-isu dasar awam dan kemasyarakatan serta hal ehwal kewangan dan perbelanjaan negara.

“Semasa sesi menghadap tersebut, Seri Paduka Baginda menzahirkan penghargaan dan terima kasih atas komitmen dan kesediaan pihak Parlimen untuk mengadakan persidangan Parlimen secepat mungkin,” katanya lagi.

Turut hadir dalam pertemuan itu ialah Timbalan Yang di-Pertua Dewan Negara Senator Mohamad Ali Mohamad kedua-dua Timbalan Yang di-Pertua Dewan Rakyat, Mohd Rashid Hasnon dan Azalina Othman Said.

Turut hadir dalam pertemuan itu ialah Timbalan Yang di-Pertua Dewan Negara Senator Datuk Seri Mohamad Ali Mohamad kedua-dua Timbalan Yang di-Pertua Dewan Rakyat, Datuk Mohd Rashid Hasnon dan Datuk Seri Azalina Othman Said.

Pada 26 Jun lalu Agong menitahkan Azhar dan Speaker Dewan Negara Rais menghadap baginda di Istana Negara pada Selasa.

Sehari sebelum itu, Azhar dan Rais dalam kenyataan bersama berkata sidang Dewan Rakyat secara hibrid dijangka diadakan akhir Ogos atau selewat-lewatnya minggu pertama September selepas semua aspek perundangan, termasuk peruntukan dalam Perlembagaan Persekutuan diambil kira.

Mereka berkata, tarikh sidang bagaimanapun tertakluk kepada kelulusan semua aspek perundangan pada peringkat Jawatankuasa Dewan dan Jawatankuasa Peraturan-Peraturan Mesyuarat dijangka akhir Julai depan.


Mesyuarat sulung MTKB dipengerusikan PM bincang rangka inklusif

Mesyuarat pertama Majlis Tindakan Kemakmuran Bumiputera (MTKB) yang berlangsung semalam dipengerusikan Perdana Menteri Tan Sri Muhyiddin Yassin bersama 21 ahli lain yang turut bersama dalam badan tersebut.

Keahlian MTKB terdiri daripada 21 orang menteri kabinet; empat ketua jabatan; dua ketua Syarikat Pelaburan Berkaitan Kerajaan (GLIC); tiga wakil Dewan Perniagaan Melayu, Cina dan India, serta tokoh-tokoh dalam pelbagai sektor ekonomi, pendidikan dan sosial.

Antara tokoh-tokoh tersebut termasuk Tan Sri Sulaiman Mahboob, Tan Sri Azman Mokhtar, Prof Datuk Dr Aini Ideris, Datuk Dr Asma Ismail, Datuk Dr Medeline Berma dan Prof Datuk Dr Denison Jayasooria.

MTKB berperanan untuk menentukan dasar dan strategi pelaksanaan Wawasan Kemakmuran Bersama (WKB) 2030.

“Ini termasuk mementukan sasaran, indikator makro dan Petunjuk Prestasi Utama (KPI) bagi sektor-sektor penting dalam pembangunan negara, yang akan dirangka secara inklusif serta menyeluruh bagi mencapai objektif WKB 2030,” kata kenyataan itu hari ini.

Unit penyampaian Kemakmuran Bersama (Sepadu), Jabatan Perdana Menteri akan bertindak sebagai sekretariat MTKB.

Tambah kenyataan itu, turut diwujudkan ialah Jawatankuasa Kemakmuran Bersama (JEKB) yang dipengerusikan Menteri di Jabatan Perdana Menteri (Tugas-Tugas Khas) Datuk Seri Mohd Redzuan Md Yusof.


Bangga hina Agong, penyokong tegar Anwar kini diburu polis

Susulan menghina selain membuat dakwaan berbaur hasutan terhadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menerusi video secara langsung dalam laman rasmi Youtube, Pengerusi Pro-Keadilan Sarawak, Iswardy Morni kini menjadi buruan Polis Diraja Malaysia (PDRM).

Pemangku Pengarah Jabatan Siasatan Jenayah (JSJ) Bukit Aman, Datuk Dev Kumar berkata, pihaknya kini membuka tiga kertas siasatan susulan menerima laporan berhubung video tersebut.

“Kertas siasatan dibuka di bawah Seksyen 4(1) Akta Hasutan 1948, Sekyen 504 Kanun Keseksaan dan Seksyen 233 Akta Komunikasi dan Multimedia 1998.

“Siasatan dijalankan Unit Siastaan Jenayah Terkelas Bukit Aman dan individu ini sedang kita kesan,” katanya lapor Utusan Malaysia.

Semalam, Iswardy memuat naik video secara ‘live’ berhubung Total Lockdown: Apa Yang Kerajaan Gagal Belajar Dalam Setahun ini di Youtube rasmi miliknya.

Dalam video itu, calon Ketua Cabang Petra Jaya PKR Sarawak itu, secara sinis dengan berniat jahat menyindir Raja Permaisuri dan mendakwa Sultan Abdullah tidak mengambil sebarang tindakan ketika krisis pandemik Covid-19 kerana mahu melihat rakyatnya meninggal dunia.

Lebih melampau, Iswardy sambil tersenyum sinis dan seolah-olah bangga dapat mengkritik Tuanku dihadapan 6,0000 penonton yang didakwa bersamanya dalam siaran langsung tersebut.

Video live itu turut mendapat tontonan sehingga 38,645 orang.


Pelabur asing meneruskan jualan saham pada minggu ke-10 berturut-turut

Pelabur asing kekal sebagai penjual bersih untuk minggu ke-10 berturut-turut di Bursa Malaysia dengan aliran keluar asing bersih bernilai RM240 juta pada minggu lepas.

Menurut MIDF Research, sepanjang 10 minggu lepas, aliran keluar asing bersih berjumlah RM2.06 bilion, lapor Bernama.

Katanya pelabur asing sebagai penjual bersih pada setiap hari minggu lepas, sekali gus sebagai penjual bersih untuk sembilan hari dagangan berturut-turut.

Firma penyelidikan itu berkata, pelabur asing muncul sebagai penjual bersih sebanyak RM19.9 bilion pada Isnin, RM91 juta pada Selasa, RM17.7 juta pada Rabu, RM15.2 juta pada Khamis dan RM96.2 juta pada Jumaat, menjejaki sentimen lemah di Wall Street.

Menurutnya tiga sektor utama yang mencatatkan aliran masuk asing bersih minggu lepas adalah hartanah (RM14.5 juta), perkhidmatan kewangan (RM14.1 juta) dan teknologi (RM11.5 juta).

Sektor yang merekodkan aliran keluar terbesar adalah produk dan perkhidmatan pengguna (RM92.2 juta), tenaga (RM47.2 juta) dan perindustrian (RM34.5 juta).

Setakat ini, menurutnya warga asing telah menjadi penjual bersih ekuiti Malaysia selama 19 daripada 25 minggu dengan jumlah RM3.83 bilion.

Peruncit tempatan pula berdepan minggu dagangan yang bercampur-campur yang berakhir dengan jualan bersih RM10.3 juta, katanya sambil memaklumkan mereka sebagai pembeli bersih bernilai RM23.9 juta pada Selasa dan RM2.3 juta pada Jumaat, manakala sebagai penjual bersih bernilai RM11.9 juta pada Isnin, RM16.7 juta pada Rabu dan RM7.9 juta pada Khamis.

Setakat ini, menurutnya peruncit berperanan sebagai pembeli bersih untuk tempoh 13 daripada 25 minggu berjumlah RM381.6 juta.

Dari segi penyertaan, firma penyelidikan itu berkata terdapat penurunan dalam purata volum dagangan harian (ADTV) secara keseluruhan dalam kalangan pelabur runcit (-10.3 peratus), institusi tempatan (-19.6 peratus) dan pelabur asing (-31.0 peratus).

Dalam laporan itu lagi, pelabur institusi tempatan menjadi pembeli bersih untuk minggu keempat berturut-turut dengan nilai RM250.3 juta di Bursa Malaysia pada minggu lepas.

Dalam Laporan Aliran Dananya bagi minggu berakhir 23 Jun, firma penyelidikan itu berkata pelabur tempatan menjadi pembeli bersih pada setiap hari berjumlah RM31.8 juta pada Isnin, Selasa (RM67.1 juta), Rabu (RM34.4 juta), Khamis (RM23.1 juta) dan RM94 juta pada Jumaat.

Berbanding pelabur asing, institusi tempatan telah menjadi pembeli bersih untuk tempoh 19 daripada 25 minggu dengan jumlah RM3.45 bilion, katanya.


[KEMAS KINI] Negara berdukacita, 257 kematian direkod hari ini

Seiring dengan lonjakan jangkitan harian yang mencecah hampir 20,000 kes hari ini, negara berdukacita apabila kes kematian dalam tempoh 24 jam sehingga 12 tengah hari tadi melonjak ke paras tertinggi.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 257 pesakit meninggal dunia akibat jangkitan Covid-19, jumlah tertinggi sejak wabak itu mula dikesan di negara ini pada Mac tahun lalu.

“Angka itu, termasuk 31 bukan rakyat Malaysia, mengangkat keseluruhan jumlah kematian akibat jangkitan Covid-19 kepada 9,855 kes,” katanya dalam kenyataan hari ini.

Berdasarkan data dikeluarkan Kementerian Kesihatan (KKM) hari ini sebanyak 12,704 pesakit lagi disahkan sembuh menjadikan keseluruhannya 962,733 pesakit sembuh berbanding jumlah kumulatif kes sebanyak 1,183,110 kes.

Sebanyak 210,522 kes lagi masih aktif, manakala 1,069 pesakit dirawat di unit rawatan rapi dan 553 pesakit memerlukan bantuan alat pernafasan.

Terdahulu Dr Noor Hisham memaklumkan daripada 19,819 kes baharu yang dilaporkan dalam tempoh 24 jam sehingga 12 tengah hari tadi, 3,040 pesakit membabitkan bukan warganegara Malaysia, dengan 3,026 kes adalah penularan tempatan dan 14 kes import.

Beliau berkata daripada jumlah kes harian yang dilaporkan itu sebanyak 375 kes atau 1.9 peratus adalah daripada kategori 3, 4 dan 5, manakala 19,444 kes (98.1 peratus) terdiri daripada kategori 1 dan 2.

“Ini adalah berdasarkan keadaan klinikal kes semasa baharu didiagnosa COVID-19. Ada di antara kes kekal di kategori yang sama sepanjang tempoh jangkitan, namun ada juga yang berubah status kesihatan kes sama ada bertambah baik ke kategori lebih rendah atau merosot ke kategori lebih tinggi.

“Secara keseluruhan, hanya 3,592 kes atau 18.1 peratus daripada jumlah kes yang dilaporkan hari ini mempunyai sejarah imunisasi Covid-19,” katanya.

Sementara itu beliau berkata, sebanyak 35 kluster baharu dikesan di seluruh negara dalam tempoh 24 jam itu menjadikan keseluruhannya 3,796 kluster dengan 2,635 telah ditamatkan dan 1,161 masih aktif.

Dr Noor Hisham berkata 20 kluster iaitu yang paling banyak dikesan membabitkan penularan dalam komuniti, 14 kluster tempat kerja dan satu kluster keagamaan.

Kelantan menjadi negeri paling banyak melaporkan kluster komuniti membabitkan daerah Tumpat; Jeli; Pasir Puteh; Bachok; dan Kota Bharu. Keseluruhan jangkitan melibatkan 169 individu.

Sarawak dan Perak pula masing-masing merekodkan empat kluster komuniti dengan jangkitan di Kampung Bintawa Hilir di Kuching merekodkan angka tertinggi sebanyak 159 individu. Kluster komuniti juga dikesan masing-masing satu di Sabah, Selangor dan Terengganu.

Sementara itu, enam kluster tempat kerja dikesan di Selangor membabitkan 344 individu, dengan kluster Industri Batu Tujuh Perepat di Klang mencatatkan jangkitan tertinggi melibatkan 106 individu.

Kelantan turut merekodkan tiga kluster tempat kerja dan satu kluster keagamaan; Johor (dua kluster tempat kerja); dan masing-masing satu kluster tempat kerja di Melaka, Perak dan Kuala Lumpur.

Mengenai kadar kebolehjangkitan, Dr Noor Hisham berkata berdasarkan data terkini pada 3 Ogos 2021, nilai RT Malaysia adalah sebanyak 1.07.

“Negeri yang mencatatkan nilai RT yang tertinggi adalah Kelantan (nilai RT 1.31) diikuti oleh Terengganu (nilai RT 1.27), dan Perak (nilai RT 1.24). Semua negeri mencatatkan RT melebihi 1.0 kecuali Negeri Sembilan, Perlis, dan Wilayah Persekutuan Labuan,” katanya.


Transaksi tol RFID mulai 15 Januari

Transaksi tol menggunakan teknologi Identifikasi Frekuensi Radio (RFID) untuk kenderaan ringan persendirian (Kelas 1) akan dilaksanakan di laluan Juru, Pulau Pinang hingga ke Skudai, Johor di Lebuhraya Utara-Selatan (PLUS) mulai 10 malam 15 Januari ini.

PLUS menerusi satu kenyataan hari ini memaklumkan pihaknya menyediakan sekurang-kurangnya satu lorong RFID di semua 83 plaza tol yang terdapat di Lebuhraya Utara-Selatan.

“Pada ketika ini terdapat kira-kira 1.5 juta pelanggan lebuh raya yang telahpun menggunakan RFID Touch ‘n Go untuk membayar tol di kebanyakan lebuh raya lain khususnya di Lembah Klang,” katanya.

Pelekat RFID Touch ‘n Go dijual dengan harga RM35 di pusat pemasangan RFID yang sah di seluruh negara dan juga secara atas talian, tambah PLUS.

Maklumat lanjut berhubung RFID boleh layari laman web http://rfid.plus.com.my.


Tiada maklum balas daripada 1MDB selepas dapat pinjaman AS$3 bilion, kata saksi

Mahkamah Tinggi Kuala Lumpur hari ini diberitahu bahawa pihak pengurusan 1Malaysia Development Berhad (1MDB) tidak pernah memberi sebarang maklum balas, setelah mendapat pinjaman US$3 bilion yang diterima melalui Surat Sokongan (LOS) yang dikeluarkan kerajaan.

Bekas Timbalan Ketua Setiausaha Kementerian Kewangan Datuk Siti Zauyah Mohd Desa, 63, berkata pelbagai usaha dibuat oleh pihaknya untuk mendapatkan maklumat terkini daripada 1MDB, tentang bagaimana wang AS$3 bililion itu digunakan, tetapi tidak pernah dijawab oleh pihak syarikat, lapor Bernama.

“Saya cuba berhubung dengan pihak pengurusan 1MDB dengan cara komunikasi melalui surat dan panggilan telefon. Pihak saya juga berhubung dengan wakil 1MDB ketika itu, Zahid Taib untuk mereka memberikan maklum balas dan mengemukakan laporan kepada Kementerian Kewangan, tetapi tiada balasan.

“Saya juga mengesahkan tidak pernah melihat dokumen perjanjian usaha sama antara 1MDB dan Aabar Investment BVI Co, seperti dalam permohonan LOS mereka kepada kerajaan untuk mendapatkan pinjaman US$3 bilion itu,” katanya pada pemeriksaan balas oleh peguam Wan Aizuddin Wan Mohammed yang mewakili Datuk Seri Najib Tun Razak, pada perbicaraan kes rasuah dan pengubahan wang haram dana RM2.3 bilion milik 1MDB dihadapi bekas perdana menteri itu.

Saksi pendakwaan ke-26 itu bersetuju dengan cadangan Wan Aizuddin bahawa tindakan 1MDB yang tidak memberikan sebarang maklum balas mengenai penggunaan US$3 bilion, menunjukkan kelemahan pihak pengurusan syarikat.

Wan Aizuddin: Setuju dengan saya, Datuk tidak boleh mengaitkan kesalahan pengurusan 1MDB kepada Perdana Menteri, Menteri Kewangan dan Pengerusi Lembaga Penasihat 1MDB? (Kesemua jawatan tersebut dipegang oleh Najib ketika itu).

Siti Zauyah: Seingat saya ada satu surat daripada Datuk Shahrol Azral Ibrahim Halmi (bekas Ketua Pegawai Eksekutif 1MDB), yang menyatakan pihak pengurusan tidak boleh mendedahkan sebarang maklumat mengenai penggunaan wang US$3 bilion, kerana mereka perlu merujuk kepada Ahli Lembaga Pengarah 1MDB dahulu.

Wan Aizuddin kemudian merujuk Siti Zauyah kepada pernyataan saksinya, yang menyatakan Malaysia kini terpaksa menanggung bayaran balik hutang 1MDB ekoran LOS yang dikeluarkan kerajaan dan ditandatangani oleh Najib selaku Menteri Kewangan pada 2013.

Siti Zauyah mengesahkan beliau tidak mempunyai pengetahuan peribadi mengenai perkara itu, tetapi membuat kenyataan berdasarkan ‘hearsay’ daripada pegawai yang bertanggungjawab menguruskan proses LOS itu.

Ditanya lanjut oleh peguam sekiranya saksi pernah melihat sebarang dokumen menunjukkan 1MDB gagal membuat pembayaran semula menyebabkan kerajaan terpaksa menanggung hutang itu, Siti Zauyah menjawab “saya tidak ingat..tentunya mesti ada bukti sebab itu saya nyatakan (perkataan itu) dalam pernyataan saksi saya”.

Wan Aizuddin: Menariknya anda membuat kenyataan ini “LOS yang ditandatangani oleh Najib selaku Menteri Kewangan”. Adakah anda mengatakan kerajaan perlu menanggung hutang kerana Najib tandatangan LOS, jadi itu salah dia?

Siti Zauyah: tiada komen.

Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan hakim datuk collin lawrence sequerah bersambung.


Kejayaan Pelan Pemulihan Negara 1.0 hasil syor MPN: Tengku Zafrul

Kejayaan pelaksanaan Pelan Pemulihan Negara 1.0 (PPN 1.0) yang dilancarkan Julai tahun lalu adalah antara cadangan Majlis Pemulihan Negara (MPN) yang diterima baik pelaksanaannya oleh kerajaan.

Menteri Kewangan Tengku Datuk Seri Zafrul Tengku Abdul Aziz antara inisiatif dilaksanakan MPN, termasuk isu membabitkan kekurangan pekerja asing dari pelbagai sektor, terutama perladangan, yang dilaporkan mengalami kerugian hampir RM20 bilion tahun lalu.

“Selain itu cadangan disuarakan MPN ialah membabitkan isu keciciran pembelajaran akibat penutupan institusi pendidikan ketika tempoh pandemik Covid-19, isu pemerkasaan sekuriti dan bekalan makanan serta potensi produktiviti industri pelancongan.

“Untuk makluman, kejayaan pelaksanaan Pelan Pemulihan Negara 1.0 (PPN 1.0) yang dilancarkan pada Julai tahun lalu adalah antara cadangan MPN yang diterima baik pelaksanaannya oleh kerajaan.

“Sepanjang tahun 2022, MPN bermesyuarat sebanyak sembilan kali dan mencadangkan pelbagai cadangan dan inisiatif utama,” katanya menerusi jawapan bertulis di Dewan Rakyat hari ini.

Beliau menjawab soalan Lim Guan Eng (PH-Bagan) yang meminta Menteri Kewangan menyatakan sama ada kerajaan bercadang untuk membubarkan MPN memandangkan peranannya tidak membuahkan hasil.

Tengku Zafrul berkata kuasa bagi membubarkan MPN tertakluk kepada persetujuan Jemaah Menteri dan kerajaan.

Beliau berkata, MPN tidak mempunyai kuasa eksekutif dan hanya bertindak sebagai badan penasihat kepada kerajaan semata-mata.

“MPN ditubuhkan pada 21 Julai 2021 oleh Mesyuarat Jemaah Menteri melalui Memorandum Jemaah Menteri daripada Kementerian Kewangan dan kuasa membubarkannya tertakluk kepada Jemaah Menteri,” katanya menurut BH.

Pengerusi MPN, Tan Sri Muhyiddin Yassin, sebelum ini mengakui beliau kecewa apabila hanya 16 daripada 69 perakuan berkaitan isu utama yang diusulkan majlis itu, dilaksanakan kerajaan.

Katanya, 30 daripada 69 perakuan berkenaan masih dalam pelaksanaan, 14 lagi belum dilaksanakan atau tiada maklum balas daripada kementerian atau agensi berkaitan, manakala sembilan lagi masih menunggu keputusan Kabinet.

Bagaimanapun, Presiden UMNO yang juga Ahli Parlimen Bagan Datuk mempersoalkan keberkesanan fungsi MPN setelah Pasukan Khas Jihad Tangani Inflasi ditubuhkan dan menggesa MPN dibubarkan.

Gesaan itu dilihat sebagai usaha untuk mengetepikan Muhyiddin yang juga Pengerusi Perikatan Nasional (PN) serta Presiden Bersatu yang tidak disukai Zahid.

Untuk rekod, Zahid pernah mengetuai 15 Ahli Parlimen UMNO mengkhianati kerajaan PN pimpinan Muhyiddin dengan menarik balik sokongan.


Spekulasi Azmin jumpa PKR hanya rekaan cetus keraguan, kesangsian

Dakwaan kononnya Ahli Majlis Pimpinan Tertinggi (MPT) Bersatu Datuk Seri Mohamed Azmin Ali mengadakan pertemuan dengan dua wakil PKR berkaitan rancangan untuk kembali kepada parti pimpinan Datuk Seri Anwar Ibrahim, hanya rekaan untuk menimbulkan keraguan dan kesangsian.

Setiausaha Perikatan Nasional (PN) Selangor Muhammad Hilman Idham berkata Menteri Kanan Perdagangan Antarabangsa dan Industri itu telah menegaskan akan meneruskan perjuangannya bersama Bersatu.

Serentak itu, beliau juga menafikan Azmin mengadakan pertemuan dan perbincangan dengan mana-mana pemimpin PKR sebagaimana dilaporkan media yang dipengaruhi parti itu.

Menurutnya kenyataan media Azmin beberapa hari lalu telah menegaskan bahawa beliau komited terhadap perjuangan Bersatu sebagai satu wadah politik dan akan terus menyemarakkan idealisme Bersatu.

“Azmin dengan tegas dan berprinsip telah menyatakan bahawa akan memberikan tumpuan untuk bersama kepimpinan Bersatu melaksanakan dasar prihatin rakyat, mencerdaskan pemulihan dan menjamin pertumbuhan ekonomi yang lestari.

“Justeru, saya ingin menafikan sekeras-kerasnya bahawa YB Dato’ Seri Mohamed Azmin Ali telah mengadakan pertemuan dan perbincangan dengan mana-mana pemimpin PKR di seperti yang dilaporkan oleh portal media yang dipengaruhi PKR sebelum ini,” katanya dalam kenyataan hari ini.

Hilman yakin spekulasi kononnya Azmin mengadakan pertemuan dengan pemimpin PKR itu direka sebagai strategi jahat untuk menimbulkan keraguan dan kesangsian dalam kalangan anggota Bersatu dan PN terhadap komitmen beliau.

“Sesungguhnya, Azmin dan kami, pimpinan dan anggota yang dipecat sebelum ini dari PKR oleh pemimpin diktator, tidak langsung berminat untuk bersama parti yang mendewakan manusia rakus tanpa hala tuju untuk memelihara kebajikan rakyat.

“Kami akan terus mempertahankan panji-panji Bersatu dan PN demi kesejahteraan rakyat dan kemakmuran negara,” katanya.


97.5 peratus populasi dewasa lengkap divaksinasi

Lebih 56.5 juta dos vaksin telah diberikan sejak Program Imunisasi Covid-19 Kebangsaan (PICK) dilancarkan pada 24 Februari lalu sehingga semalam, menurut data dikeluarkan Kementerian Kesihatan (KKM), hari ini.

Daripada jumlah itu, 78. 3 peratus atau 25,574,462 populasi keseluruhan negara telah lengkap divaksinasi, manakala 79.5 peratus atau 25,971,365 lagi menerima sekurang-kurangnya satu dos.

Sebanyak 16.0 peratus atau 5,226,764 individu lagi menerima suntikan dos penggalak.

Mengikut data disiarkan dalam laman sesawang Covidnow, sebanyak 97.5 peratus atau 22,831,577 populasi dewasa melengkapkan suntikan vaksin masing-masing, sementara 98.8 peratus atau 23,132,540 individu lagi menerima sekurang-kurangnya satu dos.

Sementara itu sejak 8 September hingga semalam, seramai 5,581,710 remaja berusia 12 hingga 17 tahun telah menerima suntikan vaksin Covid-19 masing-masing.

Daripada jumlah itu, sebanyak 87.1 peratus atau 2,742,885 remaja telah lengkap divaksinasi, manakala 90.1 peratus atau 2,838,825 remaja lagi menerima sekurang-kurangnya satu dos.

Seramai 308,675 atau 9.8 peratus remaja lagi belum divaksinasi.


‘Saya sahabat rapat Khairuddin at Takiri’

YB Dato’ Dr Mohd Khairuddin bin Aman Razali at Takiri adalah seorang pemimpin PAS yang amat kuat menyokong usaha-usaha bagi memulihkan hubungan PAS dan UMNO dalam Muafakat Nasional (MN) yang semakin suram cahayanya.

Apabila Datuk Seri Setiausaha Agung PAS dengan lantang menolak alasan pengguguran beliau daripada Jawatan Kuasa PAS Pusat atas faktor perselisihan antara MN dan PN, maka nyatalah ia adalah disebabkan hal lain. Ia masalah disiplin dalam parti.

Buah gugur bila sudah cukup masak atau ditiup angin kuat. Buah juga boleh gugur kerana dipotong atau dibedal dengan galah oleh budak-budak. Gugur mesti bersebab.

Jika masalah disiplin dalaman, maka penjelasan harus diberikan kepada publik, bukan hanya kepada ahli parti sahaja. Ia kerana pengguguran itu telah dimasyhurkan kepada publik (jangan baca publika) secara rasmi oleh pimpinan parti PAS. Bukan bocor atau viral sahaja.

YB Dato’ Dr Mohd Khairuddin at Takiri adalah antara figura utama pemimpin PAS. Beliau seorang bekas menteri daripada parti PAS. Beliau juga adalah setiausaha Majlis Syura Ulamak PAS.

Maka menjadi hak publik, bukan hanya ahli PAS untuk mengetahui sebab pengguguran tersebut. Pengguguran kerana isu disiplin adalah satu pencalaran kepada akhlak berjamaah.

Tiga pihak yang akan terjejas atau rasa terhiris dengan pencalaran tersebut. Diri beliau sendiri, para penyokong beliau atau pastinya Majlis Syura Ulamak PAS juga. Beliau memegang satu jawatan besar yang termaktub dalam perlembagaan PAS.

Justeru saya kira penjelasan rasmi harus diberikan segera. Ia boleh membina persepsi yang baik kepada parti PAS. PAS sekarang memerintah negara. Segala mesti telus apabila melibatkan ahli parti yang memegang amanah rakyat. Beliau adalah wakil rakyat Parlimen Kuala Nerus.

Apabila seorang orang besar parti mencabar beliau agar menyatakan alasan pengguguran, maka ia adalah buruk dan teruk. Macam tercabar, lalu marah dan tunjuk ‘bekeng’.

Logiknya Dato Khairuddinlah yang patut mencabar sebab beliaulah yang patut rasa tercabar atau marah kerana telah digugurkan dengan alasan disiplin jamaah yang masih belum diketahuinya secara rasmi sebagaimana telah dijelaskan dalam mesyuarat PAS Pusat.

Biasanya tindakan disiplin parti didahului oleh kebisingan di luar. Lalu orang ramai terutama orang surat khabar akan menunggu-nunggu apakah tindakan parti terhadap ahli parti yang buat bising-bising.

Contohnya UMNO. Dalam UMNO ada beberapa pemimpinnya yang acap mencabar presiden partinya. Ia menjadi bising di luar. Macam besar sangat krisis bakal meletus. Lalu rakyat dan orang surat khabar menunggu-nunggu tindakan parti.

Rumours atau desas desus berlaku dan viral. Tetapi UMNO nampak tenang dan buat ‘donno’ saja. Orang surat khabar jadi kecewa kerana tak boleh buat berita.

Cara PAS dan UMNO berbeza. Masing-masing ada cara.

Saya adalah sahabat rapat YB Dato Dr Mohd Khairuddin at Takiri.

Nik Mohamad Abduh Nik Abdul Aziz
Ahli Parlimen Bachok


Banjir: Mangsa seluruh negara meningkat 55,000 ditempatkan di PPS

Hampir 55,000 orang berlindung di pusat pemindahan sementara (PPS) yang melibatkan tiga negeri setakat 8 malam ini manakala keadaan banjir di Selangor dan Negeri Sembilan pulih sepenuhnya.

Walaupun keadaan banjir semakin pulih, namun jumlah mangsa yang masih berlindung di seluruh negara masih meningkat dan banyak harta benda mengalami kerosakan.

Johor terus mencatatkan jumlah mangsa tertinggi iaitu 50,596 orang diikuti Pahang (3,014) dan Melaka (595), menurut laporan Bernama.

Di JOHOR, Jawatankuasa Pengurusan Bencana Negeri (JPBN) memaklumkan 15 lagi PPS dibuka, menjadikan jumlah keseluruhan 268 pusat beroperasi di kesemua 10 daerah setakat ini.

Menurut JPBN, Batu Pahat menjadi daerah paling teruk terjejas dengan 19,883 mangsa daripada 5,619 keluarga diikuti Segamat (13,527 orang daripada 3,969 keluarga), Kluang (4,893 orang/1,402 keluarga), Muar (4,235 orang/1,250 keluarga) dan Kota Tinggi (3,209 orang/851 keluarga).

Tangkak menempatkan 3,003 mangsa daripada 879 keluarga, Mersing (1,103 mangsa/326 keluarga), Johor Bahru (393 mangsa/132 keluarga), Pontian (286 mangsa/72 keluarga) dan Kulai (64 mangsa/15 keluarga).

Sementara itu, jumlah mangsa banjir di MELAKA terus meningkat kepada 595 orang daripada 147 keluarga setakat 8 malam berbanding 516 orang daripada 138 keluarga pada 2 petang tadi.

Sekretariat JPBN dalam satu kenyataan memaklumkan peningkatan itu melibatkan mangsa yang terjejas di daerah Jasin iaitu 585 orang daripada 144 keluarga dan mereka ditempatkan di lima PPS manakala satu PPS di Alor Gajah menempatkan 10 mangsa daripada tiga keluarga.

Di PAHANG, aplikasi InfoBencana Jabatan Kebajikan Masyarakat melaporkan jumlah mangsa banjir malam ini berkurangan kepada 3,014 orang di 21 PPS berbanding 3,042 orang di 22 PPS petang tadi.

Rompin merekodkan mangsa paling ramai iaitu 2,759 orang manakala jumlah mangsa di satu PPS di Temerloh ialah 226 orang dan 29 lagi berada di sebuah PPS di Maran.

Di SELANGOR, Angkatan Pertahanan Awam Malaysia (APM) memaklumkan PPS di Sekolah Kebangsaan (SK) Merbau Sempak, Sungai Buloh ditutup secara rasmi petang tadi dan kesemua 13 mangsa daripada dua keluarga dibenarkan pulang ke kediaman masing-masing.

Di NEGERI SEMBILAN, APM memaklumkan PPS SK Sungai Kelamah, Tampin ditutup pada 2.07 petang tadi sekali gus menjadikan keadaan banjir di Tampin, Jempol dan Kuala Pilah pulih sepenuhnya susulan penutupan semua PPS di daerah itu.


Dos penggalak bukan pengakhir vaksin Covid-19?

Walaupun pada peringkat awal ramai yang meragui keberkesanan vaksin Covid-19, tetapi pengambilan suntikan vaksin menunjukkan peningkatan 97.2 peratus orang dewasa (18 tahun ke atas) mendapat vaksinasi lengkap dua dos.

Persoalannya, sebelum ini ada jaminan dos penggalak tidak diperlukan, kenapa berubah?

Realitinya, suntikan dos penggalak diperlukan kerana kesan perlindungan atau tahap peneutralan antibodi bagi semua vaksin, cenderung menurun mengikut peredaran masa.

Ketua dan Perunding Penyakit Berjangkit, Pusat Pengajian Perubatan di Universiti Perubatan Antarabangsa (IMU), Prof. Dr. James Koh berkata, suntikan penggalak bukanlah sesuatu yang mengejutkan kerana kebanyakan vaksin memang ada dos penggalaknya.

Contoh, vaksin Hepatitis B, ada tiga dos suntikan, (yang mana dos kedua dan ketiga adalah dos penggalak). Sementara itu suntikan dos penggalak anti-Tetanus, sepatutnya diberikan sekali dalam tempoh setiap 10 tahun. Suntikan vaksin pneumokokal yang memberi perlindungan daripada pneumonia disarankan sekali setiap lima tahun.

“Pemberian penggalak bukannya untuk Covid-19 sahaja. Macam dos penggalak influenza. Walaupun kita disarankan untuk mendapatkan dos penggalak influenza setiap tahun, namun tidak ramai melakukannya,” katanya.

Keperluan mendapatkan dos penggalak menjadi mendesak kerana majoriti daripada daripada kita, mendapat suntikan vaksin Sinovac sebagai vaksinasi utama pada fasa awal.

Statistik Real-World Evaluation of Covid-19 Vaccines di bawah Program Imunisasi Covid-19 Kebangsaan (RECoVaM) menunjukkan perlindungan vaksin Sinovac terhadap jangkitan Covid-19 menurun daripada 76 peratus dalam dua bulan pertama selepas vaksinasi lengkap kepada cuma 28 peratus dalam bulan ketiga hingga kelima.

Dr. Koh berkata, kajian antarabangsa turut membenarkan dapatan itu iaitu pada bulan ketiga, tahap peneutralan antibodi dalam vaksin Sinovac, kurang daripada 50 peratus, manakala pada bulan keenam, ia hampir tidak dapat dikesan.

“Bagi vaksin Pfizer dan AstraZeneca, keberkesanannya mula menunjukkan penurunan pada bulan keenam. Oleh itu, penting mendapatkan dos penggalak yang secara asasnya membangkitkan semula sistem imuniti badan kita untuk menghasilkan antibodi,” katanya.

Begitupun katanya, suntikan dos penggalak bukanlah pengakhiran, sebaliknya akan ada dos penggalak lain dan seterusnya.

“Kita tidak tahu banyak mana tetapi yang pasti ini bukanlah yang terakhir,” katanya.


Guna Setpol Melayu minta maaf, kenapa bukan Kit Siang sendiri minta maaf?

Penasihat parti cauvinis DAP yang juga Ahli Parlimen Iskandar Puteri, Lim Kit Siang hari ini didakwa kononnya telah memohon maaf berhubung kenyataannya berkaitan ‘Kerajaan Allah’ yang dianggap menghina Islam.

Sebelum ini, kenyataan Kit Siang berkaitan ‘Kerajaan Allah’ dimuat naik di laman Facebooknya sendiri, tetapi yang peliknya jika benar dia telah memohon maaf, kenapa dia tidak memuat naik di laman sosial yang sama.

Tetapi apa yang dilakukannya ialah meletakkan kembali gambar sama ketika membuat kenyataan ‘Kerajaan Allah’ dan menggantikan dengan kata-kata “Semua rakyat Malaysia, tanpa mengira kaum, agama, kawasan, mahupun politik perlu bersatu-padu untuk memenangi perang melawan Covid-19”.

Semalam Kit Siang meletakkan gambar sama dan menulis:

““If “Allah’s government” is the best form of government in Covid-19 Pandemic, why Malaysia is the last in the Economist’s global normalcy index losing out to Hong Kong, New Zealand, South Korea, China, Japan, Russia, Thailand, Singapore, Vietnam and Taiwan none of which can claim to be “Allah’s government”.

Dakwaan kononnya permohonan maaf telah dibuat, dinyatakan oleh Setiausaha Politiknya, Syahredzan Johan dalam laman Twitternya, bukan Kit Siang sendiri melakukannya walaupun diselitkan keratan kenyataan ahli politik itu.

Sebaliknya permohonan maaf itu dibuat oleh setiausaha politiknya – individu Islam yang menyatakan dia menegur Kit Siang berhubung kenyataan kontroversi itu.

Dalam kenyataan yang disiarkan menerusi akaun Twitter Syahredzan, Kit Siang mendakwa kenyataan yang dia keluarkan semalam dibuat selepas membaca laporan media bertajuk ‘Covid is a test from God, only Allah’s govt can overcome it, says Hadi’.

Dia mendakwa telah beranggapan bahawa Allah’s goverment’ yang disebut Presiden PAS Datuk Seri Abdul Hadi Awang merujuk kepada Kerajaan Islam, termasuklah Kerajaan Perikatan Nasional.

Dia juga mendakwa tidak berniat mempersoalkan mana-mana agama atau kepercayaan mahupun agama Islam dan niatnya hanyalah untuk menulis respons kepada apa yang dilaporkan sebagai dikatakan Hadi.

Atas kesedaran bahawa dia melakukan kesilapan, Kit Siang didakwa memohon maaf dan menarik balik kenyataan itu.

Pagi tadi, Gerakan Pembela Ummah (UMMAH) membuat laporan polis berhubung kenyataan Kit Siang berkaitan perkara itu. Laporan polis dibuat dibuat Setiausaha Agung UMMAH, Khalil Idham Lim di Ibu Pejabat Polis Daerah Kerian, Perak jam 10.12 pagi.

Serentak itu UMMAH turut mengarahkan semua cawangan negeri dan jaringan pertubuhan bukan kerajaan (NGO) di bawah gerakan itu membuat laporan sama.

Pada masa sama, Pengerusi UMMAH Mohd Zai Mustafa juga meminta Majlis Raja-Raja Melayu yang menjaga kesucian Islam di Malaysia bertindak terhadap Kit Siang yang membuat tafsiran mempersenda Islam dan menghina Allah.

“UMMAH juga menyeru pihak berkuasa, mufti dan Majlis Raja-Raja Melayu mengambil tindakan yang keras terhadap kenyataan yang menghina, dengan membuat tafsiran mempersenda Islam secara terbuka yang boleh membawa natijah memesongkan agama Islam di negara ini.

“Islam adalah agama persekutuan di dalam Perkara 3(1) Perlembagaan Persekutuan. Menjaga kesucian agama Islam adalah tanggungjawab mufti dan Raja-Raja Melayu,” kata Mohd Zai.

Dewan Pemuda PAS Malaysia turut memberi amaran supaya Kit Siang membuat permohonan maaf secara terbuka terhadap umat Islam dalam tempoh 24 jam dan laporan polis secara besar-besaran akan dibuat sekiranya gagal berbuat demikian.

Ketua Dewan Pemuda PAS Malaysia Senator Ir Khairil Nizam Khairudin berkata bukanlah sesuatu yang pelik bagi pemimpin parti seangkatan dengan Kit Siang menghina Islam dan Allah.

“Sekiranya kebiadaban ini dibiar berterusan, keamanan dan keharmonian negara akan terus tergugat akibat mulut lancang dan penghinaan golongan ini. Pemuda PAS menggesa tindakan berat dikenakan ke atas mereka yang cuba menggugat keharmonian negara,” katanya.


Pasport Malaysia di tangga ke-12 ‘paling berkuasa di dunia’: Laporan

Malaysia berada pada tangga ke-12 daripada 199 negara dalam senarai ‘pasport paling berkuasa di dunia dan mesra perjalanan’ berdasarkan bilangan destinasi yang boleh diakses oleh pemegangnya tanpa memerlukan visa terlebih dahulu – naik satu tangga berbanding tahun lalu.

Menurut Henley & Partners yang menerbitkan laporan ‘Global Passport Ranking 2022’ pemegang pasport Malaysia boleh mengakses 179 negara tanpa memerlukan visa, manakala 47 lagi memerlukan visa.

Firma penasihat kewarganegaraan dan kediaman global yang berpangkalan di London itu berkata pada 2020 Malaysia berada di tempat ke-14, turun berbanding tangga ke-12 pada 2019.

Bagaimanapun, beberapa negara menetapkan pemegang pasport Malaysia perlu mendapatkan visa semasa ketibaan dan Kebenaran Perjalanan Elektronik (eTA).

Senarai diterbitkan oleh firma itu, berdasarkan data eksklusif yang disediakan oleh Persatuan Pengangkutan Udara Antarabangsa (IATA) – pangkalan data maklumat perjalanan terbesar dan paling tepat – terhadap 199 pasport mesra perjalanan.

Firma itu berkata peningkatan halangan perjalanan yang telah diperkenalkan sepanjang tempoh pandemik Covid-19 bermula akhir 2019 lalu telah mengakibatkan jurang mobiliti global meluas dalam sejarah 16 tahun indeks.

Afghanistan, berada di bahagian bawah indeks 199 pasport, dan boleh mengakses hanya 26 negara tanpa memerlukan visa terlebih dahulu.

Berkongsi tangga pertama ialah pasport Jepun dan Singapura yang boleh mengakses 192 negara tanpa visa, sama seperti tahun lalu, dengan Negara Matahari Terbit itu kekal teratas sejak 2018.

Bagi kedudukan 10 teratas, Korea Selatan terikat dengan Jerman di tempat kedua dengan pasport negara itu boleh mengakses 190 destinasi tanpa visa, diikuti Finland, Itali, Luxembourg dan Sepanyol di tempat ketiga (189 destinasi).

Negara Kesatuan Eropah (EU) mendominasi senarai 10 teratas, dengan Perancis, Belanda dan Sweden mendaki satu anak tangga untuk menyertai Austria dan Denmark di tempat keempat (188 destinasi), manakala Ireland dan Portugal di tempat kelima (187 destinasi).

Amerika Syarikat dan United Kingdom, yang menduduki tempat teratas pada 2014, naik satu tangga pada kedudukan keenam, bersama empat negara lain Switzerland, Norway, Belgium dan New Zealand, dengan 186 destinasi.

Australia, Kanada, Republik Czech, Greece dan Malta berkongsi tempat ketujuh (185 destinasi); Hungary dan Poland (kelapan – 183 destinasi); Lithuania dan Slovakia (kesembilan – 182 destinasi); dan Estonia, Latvia serta Slovenia di tangga kesepuluh (181 destinasi).